[pic] | AZ EURÓPAI KÖZÖSSÉGEK BIZOTTSÁGA |

Brüsszel, 26.9.2006

COM(2006) 549 végleges

A BIZOTTSÁG KÖZLEMÉNYE

Monitoring jelentés Bulgária és Románia EU-csatlakozási felkészültségének állapotáról

TARTALOMJEGYZÉK

1. Bevezetés 3

2. A monitoring megállapítások összefoglalása 3

2.1. Bulgária 4

2.2. Románia 5

3. Védintézkedések és egyéb intézkedések 7

3.1. Valamennyi tagállamban alkalmazandó eszközök 7

3.2. A csatlakozási szerződésen alapuló eszközök 8

3.3. Bulgária és Románia csatlakozására előirányzott kísérő intézkedések 9

3.3.1. A bírói testület és a korrupció elleni küzdelem 10

3.3.2. Mezőgazdasági alapok 11

3.3.3. Élelmiszerbiztonság 12

3.3.4. Repülésbiztonság 12

4. Következtetés 13

ORSZÁGMELLÉKLET – BULGÁRIA 15

ORSZÁGMELLÉKLET – ROMÁNIA 35

1. BEVEZETÉS

2002-ben az Európai Tanács bejelentette azon célkitűzését, hogy Bulgária és Románia 2007-ben az Európai Unióhoz csatlakozzon, feltéve hogy megfelelően haladnak a tagsági kritériumok teljesítésében. A csatlakozási tárgyalásokat 2004 decemberében lezárták. A csatlakozási szerződést[1] 2005 áprilisában írták alá. A szerződést ez idáig Bulgária, Románia és 21 tagállam ratifikálta. A többi négy tagállamban a ratifikálás folyamatban van. A szerződés arról rendelkezik, hogy Bulgária és Románia 2007. január 1-jén csatlakozik az Unióhoz, hacsak a Tanács a Bizottságtól érkező javaslatra nem határoz a két ország csatlakozásának 2008. január 1-ig történő elhalasztásáról.

2006. májusi jelentésében[2] a Bizottság megállapította, hogy mindkét ország készen áll a csatlakozásra 2007. január 1-re, ha számos fennmaradó kérdést megoldanak. A Bizottság jelezte, hogy október elején újabb jelentést fog készíteni mindkét ország csatlakozási felkészültségéről.

Ez a jelentés körvonalazza a két ország 2006 májusa óta elért fejlődésének bizottsági értékelését. Megerősíti, hogy Bulgária és Románia további előrelépést tett a tagságra való felkészülésben, és megmutatták, hogy 2007. január 1-től alkalmazni tudják az uniós elveket és jogszabályokat. A közösségi vívmányokhoz való igazodásban magas szintet értek el. Ugyanakkor a Bizottság számos olyan területre is rámutat, amely továbbra is aggodalomra ad okot, és olyan területeket is megjelöl, ahol a Bizottság megfelelő intézkedéseket fog kezdeményezni az EU megfelelő működésének biztosítása érdekében, hacsak az országok nem foganatosítanak azonnali kiigazító intézkedéseket. Mindkét országot határozottan biztatják arra, hogy a csatlakozás előtti hónapokat megfelelően használják ki a fennmaradó kérdések megoldására.

2. A MONITORING MEGÁLLAPÍTÁSOK ÖSSZEFOGLALÁSA

Ez a szakasz összefoglalja mindkét ország 2006 májusa óta elért fejlődését. A jelentés elsősorban a 2006. májusi jelentés következtetésében kiemelt, azonnali fellépést vagy további erőfeszítéséket kívánó területekre összpontosít. Bulgária esetében ezek az igazságszolgáltatási rendszer, a korrupció elleni küzdelem, a rendőrségi együttműködés és a szervezett bűnözés elleni küzdelem, a pénzmosás, az integrált igazgatási és ellenőrzési rendszer (IIER) a mezőgazdaság területén, a fertőző szivacsos agyvelőbántalmak (TSE-k) és a pénzügyi ellenőrzés. Románia esetében ezek az igazságszolgáltatási rendszer, a korrupció elleni küzdelem, az IIER területe, a kifizető ügynökségek, a TSE-k területe és az adózási rendszerek összekapcsolhatósága területe.

A jelentés ezen kívül röviden rámutat a politikai, gazdasági és a közösségi vívmányokra vonatkozó kritériumok tekintetében elért fejlődésre.

2.1. Bulgária

Némi haladás történt az igazságszolgáltatási rendszer reformjának területén. A bírói jogállású tisztviselők kinevezésére és értékelésére vonatkozó objektív eljárásokat felállító szabályokat vezettek be. A bírósági tárgyalást megelőző eljárásokat gyorsított eljárás bevezetésével javították. A Legfelsőbb Igazságszolgáltatási Tanácsban további reformokat kell bevezetni, különösen az elszámoltathatósága és a bírói testület hatékony vezetésének tekintetében, az igazságszolgáltatási eljárások átláthatósága és hatékonysága biztosítása érdekében. Továbbra is nehézségekkel küzd a büntetőeljárások végrehajtása. A polgári eljárásjogi törvénykönyvet és az igazságszolgáltatási rendszerről szóló törvényt még nem fogadták el. Alkotmánymódosításokat kell még elfogadni.

A korrupció elleni küzdelem jogi keretét a politikai pártokról és a magas szintű tisztviselők vagyonnyilatkozatáról szóló törvények módosításainak elfogadásával fejlesztették. Az összes miniszter közzétette vagyonnyilatkozatát az interneten. Ugyanakkor kevés konkrét példa volt a magas szinten elkövetett korrupció ellen indított nyomozásra, bűnvádi eljárásra vagy vádemelésre. A korrupció továbbra is probléma. A közigazgatás, beleértve a határmenti adóbeszedő ügynökségeket és a helyi önkormányzatokat, e tekintetben továbbra is különösen kiszolgáltatott.

A pénzmosás területén a bolgár jogszabályok most már túlnyomóan összhangban állnak a közösségi vívmányokkal . Ugyanakkor a jogszabályok végrehajtása a mai napig korlátozott és eddig nem számolhatunk be pénzmosással kapcsolatos sikeres bűnvádi eljárásról.

A szervezett bűnözéssel kapcsolatos sikeres perek száma még mindig alacsony. Megbízható bűnügyi statisztikát kell még felállítani. Fokozódott a bűnüldözés és sikeres fellépések történtek a bűnszövetkezetek ellen, néhány esetben EU-tagállamokkal együttműködésben. Ugyanakkor a szervezett bűnözés elleni küzdelemben résztvevő szervek közötti együttműködés még nem elégséges. Nincs rendszer a bűnözők javainak elkobzására.

Az integrált igazgatási és ellenőrzési rendszer ( IIER ) felállításának tekintetében nemrég érdemi fejlődést értek el. Ugyanakkor a mezőgazdasági parcella azonosító rendszer/térinformatikai rendszer (MePAR/GIS) felállítására szoros ütemtervet irányoztak elő, és emiatt nem biztos, hogy az elvégzendő feladatokkal járó munkák megfelelő színvonalát biztosítani tudják. Emellett a gazdaregiszter és a MePAR/GIS közötti kapcsolat felállításában késedelem lesz. Valós a veszélye annak, hogy az IIER Bulgáriában nem fog megfelelően működni a csatlakozás időpontjára. Tartós és bizonyos területeken nagyobb erőfeszítéseket kell tenni az IIER működőképességének biztosítása érdekében.

Bulgáriában jelentősen fejlődött a fertőző szivacsos agyvelőbántalmak ( TSE-k ) területe az elpusztult állatok és az állati melléktermékek összegyűjtésének és kezelésének tekintetében. A szükséges intézkedéseket elfogadták. Ugyanakkor Bulgáriának garantálnia kell hatékony végrehajtásukat.

A pénzügyi ellenőrzés területén fejlődés történt a kiterjesztett decentralizált végrehajtási rendszer (EDIS) akkreditációs eljárása tekintetében néhány érintett struktúra esetében, bár különösen a strukturális alapok végrehajtáshoz szükséges kapacitásépítésben tett erőfeszítéseket meg kell erősíteni. Ugyanakkor még nem történt akkreditáció.

A fent említett területeket a májusi jelentés következtetése kifejezetten további fejlesztésre szoruló területekként említette. A 2006 májusában még hiányos egyéb kérdésekre vonatkozó monitoring megállapítások a következők.

Ami a közösségi vívmányok többi területét illeti, jelentős fejlődés történt a mezőgazdaság, a halászat, a fogyasztó- és egészségvédelem, a szociálpolitika és a foglalkoztatás fejezetének számos részén. Ez azt jelenti, hogy Bulgária előkészületei a közösségi vívmányok legtöbb területén jól haladnak.

Ugyanakkor további fejlesztésre szorul számos egyéb terület, így a társadalmi integráció, a szociális párbeszéd, a diszkriminációellenes politika, a közegészségügy, a gépjármű-biztosítás, a nukleáris energia és biztonság, a környezetvédelem, a jövőben kiutalandó strukturális alapok pénzügyi irányítása és ellenőrzése, valamint az állatbetegségek kérdése.

Bulgária javított makroökonómiai stabilitásán és előrehaladt a gazdasági reformban. Jelenlegi reformüteme képessé kell, hogy tegye arra, hogy megbirkózzon az Unión belüli verseny okozta nyomással és a piaci erőkkel.

Összességében a következő területeken történt előrelépés: emberkereskedelem, gyermekvédelem, valamint a kisebbségek védelme és integrációja. Korlátozott fejlődés történt a fogvatartási körülmények, a szellemi és fizikai fogyatékkal élők ellátási rendszere és a műsorszolgáltatás területén. További intézkedésekre van még szükség. Emellett Bulgáriának biztosítania kell a közigazgatási reform fenntarthatóságát.

2.2. Románia

További haladás történt az igazságszolgáltatási rendszer reformjának területén. A Legfelsőbb Bírói Tanács (CSM) alapvető kérdéseket kezdett megoldani, mint például a jogértelmezés és -alkalmazás egységesítése, a személyzeti szinten és a munkaterhek elosztása. A munkakörülmények javultak, mivel modern informatikai felszereléssel látták el az összes bíróságot és ügyészséget. Ugyanakkor még nem biztosított az összes bíróságon a jog teljes mértékben történő következetes értelmezése és alkalmazása. A CSM néhány tagjának továbbra is esetleges összeférhetetlenséggel kell számolnia vizsgálattal kapcsolatos kérdésekben és egyéni etikai ügyekben, ami kikezdi a CSM jóhírét. A Közigazgatási Minisztérium még nem tett lépéseket az intézmény nemrég megjelent éves jelentésében felsorolt irányítási hiányosságai kezelésére.

A korrupció elleni küzdelemben további fejlődés történt. Bevezették a jogi személyek büntetőjogi felelősségét, és a politikai pártok finanszírozására vonatkozó szabályokat megszorító jogszabályokat fogadtak el. A Nemzeti Korrupcióellenes Igazgatóság (DNA) által a magas szintű korrupciós ügyek gyanújában indított pártatlan nyomozások minősége javult és száma tovább nőtt. Ugyanakkor határozott politikai szándékra van szükség a korrupció elleni küzdelem terén elért jelenlegi pozitív fejlődés fenntartható és visszafordíthatatlan voltának bizonyításához. A Parlamentben történt néhány arra irányuló kísérlet, hogy számottevően csökkentsék az említett erőfeszítések hatékonyságát. A korrupció továbbra is gondot okoz, különösen a helyi önkormányzatokban.

A kifizető ügynökségek és az integrált igazgatási és ellenőrzési rendszer (IIER) felállításának tekintetében nemrég érdemi fejlődést értek el.

Ugyanakkor továbbra is számos kérdést kell rendezni a kifizető ügynökségek kapcsán a megfelelő IT-rendszer kellő időben való alkalmazását, a személyzet megfelelő voltát, a berendezéseket és irodai felszereléseket, valamint az irányítási és ellenőrzési eljárások nagy többségének tökéletlen voltát illetően.

Továbbra is számos kérdést kell rendezni az IIER területén a megfelelő IIER IT-rendszer kellő időben való alkalmazása, a mezőgazdasági parcella azonosító rendszer/térinformatikai rendszer (MePAR/GIS) befejezésének szoros ütemterve, valamint a rendszer minősége kapcsán. Pótlólagos személyzetet kell felvenni és kiképezni továbbá a helyszíni ellenőrzésekre, meg kell vásárolni a felszereléseket és be kell fejezni az eljárási útmutatókat.

Továbbra is fennáll a veszélye annak, hogy a kifizető ügynökségek és az IIER nem fognak megfelelően működni Romániában a csatlakozás időpontjára. A rendszer bevezetése előtt rendelkezésre álló teljes időszakban megerősített erőfeszítésekre lesz szükség az IIER működőképességének biztosítása érdekében.

Romániában jelentős előrelépés történt az elpusztult állatok és az állati termékek gyűjtése és kezelése terén ( TSE ). Ugyanakkor a megfelelő rendszer felállításának részletes programja még folyamatban van. Jelentős fejlődés történt az adóügyi IT-rendszerek összekapcsolhatósága tekintetében. Románia sikeresen szerepelt a fő IT-rendszerek kötelező teljesítményvizsgálatain és jó úton halad az e területen felállított követelmények teljesítésében.

A fent említett területeket a májusi jelentés következtetése kifejezetten további fejlesztésre szoruló területekként említette. A 2006 májusában még hiányos egyéb kérdésekre vonatkozó monitoring megállapítások a következők.

Ami a közösségi vívmányok többi területét illeti, jelentős fejlődés történt számos területen, így a regionális politikában, bár különösen a strukturális alapok végrehajtáshoz szükséges kapacitásépítésben tett erőfeszítéseket meg kell erősíteni, a környezetvédelem, a bel- és igazságügyek, valamint a szellemi tulajdonjogok területein. Ez azt jelenti, hogy Románia előkészületei a közösségi vívmányok legtöbb területén jól haladnak.

Ugyanakkor további fejlődésre van szükség számos területen, így a szociálpolitikában és a foglalkoztatásban, beleértve a közegészségügyet, a genetikailag módosított organizmusokat, a gépjármű-felelősségbiztosítást, a hitelintézetek és befektetési vállalkozások tőkekövetelményeit, a pénzmosást, a csalás és korrupció elleni küzdelmet, a jövőben kiutalandó strukturális alapok pénzügyi irányítását és ellenőrzését, valamint az állatbetegségeket.

Románia javított makroökonómiai stabilitásán és előrehaladt a gazdasági reformban. Jelenlegi reformüteme képessé kell, hogy tegyék arra, hogy megbirkózzon az Unión belüli verseny okozta nyomással és a piaci erőkkel.

Összességében a következő területeken történt előrelépés: emberkereskedelem, fogvatartási körülmények, ingatlan-visszaszolgáltatás és gyermekvédelem. Kisebb fejlődés történt a szellemi és fizikai fogyatékkal élők ellátási rendszerében, valamint a kisebbségek védelmében és integrációjában. További intézkedésekre van még szükség. Emellett Romániának biztosítania kell a közigazgatási reform fenntarthatóságát és teljes mértékben át kell vennie az EU külpolitikai állásfoglalásait, így pl. a Nemzetközi Büntetőbíróságon.

3. Védintézkedések és egyéb intézkedések

A csatlakozáskor a Bizottság, ahogy a többi tagállam esetében is tette, ellenőrizni fogja a közösségi vívmányok végrehajtását. Ahogy a többi tagállam esetében is tette, az uniós jogszabályokban ( közösségi vívmányok ) foglalt valamennyi eszközt alkalmazni fogja, amennyiben szükséges. Emellett léteznek olyan külön eszközök, melyek kizárólag Bulgáriára és Romániára vonatkoznak. Ezeket a csatlakozási szerződésben állapították meg.

A 3.1. szakasz a közösségi vívmányok értelmében elérhető eszközöket tekinti át. A 3.2. szakasz a csatlakozási szerződésen alapuló eszközöket ismerteti. A 3.3. szakasz a Bulgária és Románia csatlakozására előirányzott kísérő intézkedéseket sorolja fel.

3.1. Valamennyi tagállamban alkalmazandó eszközök

Ezek az eszközök azok a szükséges megelőző és orvosló fellépések, amelyeket a Bizottság köteles alkalmazni az EU politikák megfelelő működését akadályozó hiányosságok kiküszöbölésére. Ezek között védintézkedések, az EU alapok pénzügyi korrekciói, versenypolitikai intézkedések és jogsértési eljárások[3] szerepelnek. Ezek a közösségi vívmányokon alapulnak.

Továbbá, az emberi jogok egyes területein a Rasszizmus és Idegengyűlölet Európai Megfigyelőközpontja (EUMC) mindkét ország csatlakozása után továbbra is ellenőrizni fogja a rasszizmus és az ehhez kapcsolódó diszkrimináció elleni küzdelmet és a kisebbségi közösségek beilleszkedésének támogatását. Az EUMC hatáskörét, amely az összes tagállamra kiterjed, már kiterjesztették Bulgáriára és Romániára is.

A csatlakozástól bármely tagállam tekintetében számos politikai területen (közlekedés, élelmiszerbiztonság, repülésbiztonság stb.) foganatosíthatók a közösségi vívmányokon alapuló védintézkedések. Ezeket az intézkedéseket addig alkalmazzák, amíg az alapproblémák fennállnak. A döntéshozatali eljárások a vonatkozó EU-jogtól függenek és ezért a különböző politikai területeken eltérhetnek. A közösségi vívmányok például számos intézkedést tartalmaznak az élelmiszerbiztonság biztosítására az Unióban. Az egyes állat- és növénybetegségekre különböző irányelvek írnak elő intézkedéseket arra az esetre, ha a betegség egy jelenlegi vagy új tagállamban megjelenik. Ezek az intézkedések gyakran bizonyos állatokra vagy növényekre vonatkozó exporttilalmat jelentenek a tagállamból a belső piacra, amely addig marad érvényben, amíg a betegség ellenőrizhetővé nem válik vagy fel nem számolják. A Bizottság az Élelmiszerlánc és Állat-egészségügyi Állandó Bizottság kedvező állásfoglalásának kézhezvétele után minősített többséggel történő szavazással dönthet az élelmiszerbiztonsági intézkedésekről.

A Bizottság az EU-alapokkal kapcsolatban védintézkedéseket alkalmazhat, beleértve a pénzügyi korrekciókat is. Az EU-alapok szabályszerű felhasználásában mutatkozó bármilyen hiányosság késleltetheti az alapok kifizetését vagy felhatalmazhatja a Bizottságot, hogy pénzügyi korrekciókat kérelmezzen (azaz a jövőbeli kifizetések csökkentését) vagy visszaköveteli a kifizetéseket.

A mezőgazdasági alapok esetében a közösségi vívmányok különböző ellenőrzési típusokról rendelkeznek. Először is a tagállamoknak akkreditált és hatékonyan működő kifizető ügynökségekkel kell rendelkezniük a mezőgazdasági kiadások szabályos kezelése és ellenőrzése érdekében. Másodszor, a tagállamokkal szemben támasztott további követelmény a mezőgazdasági termelőknek juttatott közvetlen kifizetésekre és a vidékfejlesztési kiadások egy részére irányuló működőképes ellenőrzőrendszerek, különösen az integrált igazgatási és ellenőrzési rendszer (IIER) működtetése a csalások és a szabálytalan kifizetések elkerülése érdekében. Harmadszor, ha a tagállamok nem működtetik megfelelően ezeket a rendszereket, a Bizottság a közösségi vívmányok alapján a számlaelszámolási eljárások keretében utólagosan határoz a pénzügyi korrekciókról. Ebben az esetben a Bizottság a mezőgazdasági kiadások részeit nem finanszírozza. Végül ha a Bizottság megállapítja, hogy nem tartották tiszteletben a közösségi szabályokat vagy az EU-alapokkal visszaéltek, eseti alapon felfüggesztheti vagy átmenetileg csökkentheti az előlegek kifizetését.

A strukturális alapok tekintetében a közösségi vívmányok az ellenőrzés négy típusát különböztetik meg, melyek pénzügyi korrekcióhoz vezethetnek. Először, valamennyi tagállam operatív programokat nyújt be, amelyek azt tartalmazzák, hogy az egyes ágazatokban hogyan költik majd el az alapokat. Ezeket a programokat a Bizottságnak kell jóváhagynia, mielőtt sor kerülne kifizetésekre. Amíg a Bizottság nem fogadta el hivatalosan a programokat, nem kerülhet sor előlegek kifizetésére. Másodszor, valamennyi tagállamnak bizonyítania kell, hogy megfelelően működő irányító, minősítő és ellenőrző hatóságokat állított fel. Amennyiben a Bizottság megállapítja, hogy ezek a hatóságok nem működnek hatékonyan, nem kerülhet sor időközi kifizetésekre. Harmadszor, az e program(ok)ra szánt pénzek megfelelő kifizetése megszakítható, felfüggeszthető vagy megszüntethető olyan esetekben, amelyekben a Bizottság megállapításai alapján szabálytalanságokat vagy csalást gyanít vagy fedez fel, beleértve a korrupt gyakorlatokat. Végül, az EU-alapokra vonatkozó ezen védintézkedéseken túl , sor kerülhet pénzügyi korrekciókra az egyedi vagy rendszeres utólagos ellenőrzések keretében feltárt szabálytalanságok esetében is.

3.2. A csatlakozási szerződésen alapuló eszközök

A csatlakozási szerződés értelmében három védintézkedés-típus létezik: a gazdasági, belső piaci és a bel- és igazságügyi védintézkedések[4], amelyeket a csatlakozást követően három évig lehet meghozni. Az utóbbi kettőhöz a csatlakozást megelőzően lehet folyamodni. A foganatosított intézkedéseket addig lehet alkalmazni, amíg a Bizottság úgy dönt, hogy az alapproblémák megoldása miatt az intézkedéseket hatályon kívül helyezi.

Emellett két fajta átmeneti intézkedés is létezik, amelyeket alább vázolunk.

A gazdasági védintézkedéshez a csatlakozás után a jelenlegi vagy új tagállamokban komoly gazdasági nehézségek megoldása céljából lehet folyamodni.

A belső piaci védintézkedéshez akkor lehet folyamodni, ha valamely új tagállam a belső piac működését súlyosan sérti vagy ilyen sérelem közvetlen veszélye áll fenn. A Bizottság megfelelő intézkedéseket foganatosíthat, így kizárhatja az adott államot bizonyos, belső piacra vonatkozó jogszabályok által biztosított kedvezményekből. Ez a védintézkedés széles körben érinti a belső piacot, azaz nem csupán a négy szabadságra, hanem az ágazati politikákra is vonatkozik (pl. versenypolitika, mezőgazdaság, közlekedés, telekommunikáció, energia, fogyasztó- és egészségvédelem, környezetvédelem stb.), amennyiben azoknak határokon átnyúló hatása van.

Az igazság- és belügyi védintézkedés lehetővé teszi a jelenlegi tagállamok számára az igazságügyi együttműködés területén fennálló kötelezettségeik egyoldalú felfüggesztését a kérdéses tagállammal, mind a polgári, mind a büntetőügyekben, amennyiben a kölcsönös elismerés elve alá eső jogi eszközök érintettek. Abban az esetben lehet ehhez folyamodni, ha komoly hiányosságok vagy azok közvetlen veszélye áll fenn e két területen.

Emellett a csatlakozási szerződésben átmeneti intézkedések is szerepelnek. Az első kategória olyan intézkedésekből áll, amelyeket a tárgyalások során számos területre határoztak meg annak érdekében, hogy elkerüljék az esetleges regionális vagy ágazati zavarokat az új és a régi tagállamokban. Így például az új tagállamokból érkező munkaerő szabad áramlását a tagállamok a csatlakozást követően hét évig korlátozhatják. A nemzeti közúti közlekedési piacokhoz (kabotázs) való hozzáférést ideiglenesen korlátozták.

Végül, a csatlakozási szerződés az átmeneti intézkedések egy második kategóriáját is előírja, amelyekhez a Bizottság a csatlakozást követő három évben folyamodhat az állat- és növény-egészségügyi, valamint élelmiszer-biztonsági szabályok területén[5]. Ezen intézkedések célja, hogy megakadályozzák például a nem megfelelő élelmiszeripari létesítményeket abban, hogy a legfeljebb három éves időszakban termékeiket a belső piacon értékesítsék. Ezen időszak alatt ezek a létesítmények csupán speciális címkézéssel ellátott árukat termelhetnek és csupán a nemzeti piacra. Az átmeneti időszak leteltével meg kell felelniük az EU-szabályoknak vagy be kell zárniuk.

3.3. Bulgária és Románia csatlakozására előirányzott kísérő intézkedések

E jelentés megállapításai alapján a Bizottság orvosló intézkedéseket fog foganatosítani, ahol szükséges, az EU-politikák működésének biztosítása érdekében. Ez az alább leírtak szerint az élelmiszerbiztonság, a repülésbiztonság, az EU mezőgazdasági alapjai, a bírói testület és a korrupció elleni küzdelem területén előforduló eseteket érinti. Amennyiben a csatlakozás előtt vagy után egyéb hiányosságokat azonosítanak, megfelelő intézkedéseket fognak kezdeményezni az uniós politikák megfelelő működésének biztosítása érdekében.

3.3.1. A bírói testület és a korrupció elleni küzdelem

A jelentés megállapítja, hogy további fejlődés szükséges még az igazságügyi reform, valamint a szervezett bűnözés és a korrupció elleni küzdelem területén. A Bizottság a csatlakozást követően mechanizmust fog felállítani az ezeken a területeken való együttműködésre és a fejlődés ellenőrzésére. Ez a csatlakozási okmány 37. és 38. cikkein fog alapulni.

Bulgária és Románia rendszeres jelentést nyújt be a külön értékelési kritériumok teljesítése terén elért haladásról. Az első jelentést 2007. március 31-ig kell benyújtani. A Bizottság belső és külső szakértőket bocsát rendelkezésre az együttműködéshez, feladatuk a reformfolyamatban való tanácsadás és az elért haladás ellenőrzése. A Bizottság ezt követően júniusig jelentést tesz az Európai Parlamentnek és a Tanácsnak az értékelési kritériumok teljesítésében elért haladásról. A Bizottság jelentései értékelik, hogy teljesítették-e a kritériumokat, illetve azokat kell-e módosítani, és amennyiben szükséges, új jelentéseket kér be. A mechanizmus a kritériumok teljesítéséig működik.

Amennyiben valamelyik ország nem tesz megfelelő lépéseket az értékelési kritériumok teljesítésére, a Bizottság alkalmazni fogja a csatlakozási szerződésben foglalt védintézkedéseket: ezek segítségével felfüggeszthető a jelenlegi tagállamoknak az adott ország bíróságai vagy ügyészségei által kimondott, a kölcsönös elismerés elve alá eső ítéletek vagy végrehajtási parancsok elismerésére irányuló kötelezettségeit.

E jelentés megállapításai alapján a megoldandó kritériumok a következők:

Bulgária

- Az igazságszolgáltatási rendszer függetlenségével és elszámoltathatóságával kapcsolatos kételyeket kiküszöbölő alkotmánymódosítás elfogadása.

- Új igazságszolgáltatási rendszer és az új polgári büntetőeljárási törvénykönyv elfogadásával és végrehajtásával átláthatóbb és hatékonyabb igazságszolgáltatási folyamat biztosítása . Ezen új törvények és a büntető- és közigazgatási eljárási törvénykönyvek hatásáról szóló jelentés készítése, különösen a tárgyalás előtti szakasz tekintetében.

- A bírói testület reformjának folytatása a professzionalizmus, az elszámoltathatóság és a hatékonyság erősítésének érdekében. E reform hatásának értékelése és az eredmények évenkénti közzététele.

- Magas szintű, korrupció gyanúját felvető ügyekben komoly, pártatlan nyomozások indítása és ezekről szóló jelentés készítése. A közintézmények belső vizsgálatairól és a magas szintű tisztviselők vagyonának közzétételéről szóló jelentés készítése.

- A korrupció megelőzésére és megfékezésére irányuló további intézkedések foganatosítása, különösen a határokon és a helyi önkormányzatokban.

- A szervezett bűnözés elleni küzdelem stratégiájának végrehajtása, összpontosítva a súlyos bűncselekményekre, a pénzmosásra, valamint a bűnözők javainak szisztematikus elkobzására. Az e területeken indított új és folyamatban lévő nyomozásokról, vádemelésekről és ítéletekről szóló jelentések készítése.

Románia

- A Legfelsőbb Bírói Tanács kapacitásának és elszámoltathatóságának erősítésével átláthatóbb és hatékony igazságügyi folyamat biztosítása. Az új polgári és büntetőeljárási törvénykönyv hatásáról szóló jelentés és hatásának ellenőrzése.

- Az előírásnak megfelelően integritási ügynökség felállítása, amelyek felelőssége a vagyonok, összeegyeztethetetlenségek és lehetséges összeférhetetlenségek ellenőrzése, valamint az visszatartó erejű szankciók alapján kötelező határozatok meghozatala.

- A már elért fejlődésre építve magas szintű, korrupció gyanúját felvető ügyekben komoly, pártatlan nyomozások indítása.

- A korrupció megelőzésére és megfékezésére irányuló további intézkedések foganatosítása, különösen a helyi önkormányzatokban.

A Bizottság a tagállamokkal lefolytatott konzultációt követően a mechanizmus gyakorlati módozatainak végrehajtásáról és meghatározásáról szóló határozatot fogad el. Ez 2007. január 1-jén lép hatályba. A kritériumok listáját módosítják, amint valamely ország a csatlakozás előtt megfelel egy vagy több kritériumnak.

3.3.2. Mezőgazdasági alapok

Bulgáriában és Romániában fennáll a veszélye annak, hogy az IIER nem fog megfelelően működni a csatlakozás időpontjára. A megfelelően működő IIER felállítására előirányzott ütemterv mindkét országban nagyon szűkös, mivel későn kezdődtek el az előkészületek. Ennek eredményeképpen nem biztos, és emiatt nem biztos, hogy az elvégzendő feladatokkal járó munkák megfelelő színvonalát biztosítani tudják.

Az IIER keretében kezelt mezőgazdasági alapok messze a legnagyobb részét (mintegy 80%-át) képezik Bulgária és Románia mezőgazdasági kiadásainak, és ezért a megfelelően működő IIER felállítása a lehető legfontosabb feladat.

E kockázatok ellen olyan mechanizmusra van szükség, amely az IIER keretében kezelt mezőgazdasági alapok szabályszerű felhasználásával kapcsolatos intézkedésekről szóló további döntések lehetőségét biztosítja. Ezek az intézkedések szükségesek ahhoz, hogy a csatlakozás utáni első évben az indokolatlan kifizetéseket elkerüljék, és a mezőgazdasági termékek belső piacának működését gátoló zavarok esetleges kockázatát kiküszöböljék. Ez a kockázat a szigorú időkeret alatt álló mezőgazdasági kiadások speciális természetéből fakadnak. Emellett az IIER keretében kezelt mezőgazdasági alapok tekintetében nem sokkal a csatlakozás után jelentősen meg fog nőni a tranzakciók száma. Ezeket nem sokkal a csatlakozás után kezelni, ellenőrizni és folyósítani kell. Emellett az érintett évben hatékony ellenőrzést csak korlátozott időszakban lehet végezni.

A csatlakozási szerződésen alapuló mechanizmust az e közleménnyel egy időpontban elfogadott rendeletben fektetik le. A mechanizmus gyakorlatilag időt ad a két országnak arra, hogy befejezzék az IIER megfelelő működéséhez szükséges munkát. Az intézkedéseket nem vezetik be, ha a megadott időkereten belül ezt sikerül megoldani. Ahhoz, hogy a munkát időben elvégezzék, folyamatos és fokozottabb erőfeszítés szükséges.

3.3.3. Élelmiszerbiztonság

Bulgária és Románia jelenleg nem exportálhat élősertést, sertéshúst, valamint bizonyos sertéshús-termékeket az EU-ba a mindkét országban létező klasszikus sertéspestis miatt. A klasszikus sertéspestis tekintetében a helyzet azt kívánja meg, hogy a Bizottság bizonyos határozatokat fogadjon el a csatlakozás időpontjára.

Bulgária a vaddisznóállományban jelenlévő klasszikus sertéspestis felszámolását kitűző tervet nyújtott be hivatalos jóváhagyásra. E terv jóváhagyásával Bulgária integrálódna a klasszikus sertéspestissel sújtott tagállamok számára már felállított közösségi rendszerbe. Románia a vaddisznó- és házisertés-állományban jelenlévő klasszikus sertéspestis felszámolását kitűző tervet nyújtott be hivatalos jóváhagyásra. Ugyanakkor a jelenlegi helyzet mindkét országban még mindig megköveteli az élősertés, a sertéshús, valamint bizonyos sertéshús-termékek EU-ba történő behozatalának tiltását a csatlakozás után. A megfelelő intézkedések a csatlakozáskor lépnek hatályba.

Egyik ország sem felel meg teljesen a TSE -kről szóló közösségi vívmányoknak . Amennyiben Bulgária és Románia a csatlakozás előtt országaik területén nem tud felállítani megfelelő rendszert az elpusztult állatok és az állati melléktermékek összegyűjtésére és kezelésére, valamint az állatihulladék-feldolgozó üzemek létrehozását nem fejezi be, korlátozni fogják bizonyos állati melléktermékek (például az állati takarmányok) használatát. Ezek az intézkedések a csatlakozási okmányon vagy a közösségi vívmányokon alapulnak majd. A csatlakozáskor lépnek hatályba.

Azon bulgáriai és romániai agrár-élelmiszeripari létesítmények listáját, amelyek hároméves időszak alatt nem adhatják el termékeiket a többi tagállamban, mivel nem felelnek meg az uniós szabályoknak, a csatlakozás időpontjában frissítik. A frissített listák, amennyiben szükséges, tartalmazni fognak más nem megfelelő létesítményeket is. Ez az eljárás a csatlakozási okmányban előírt átmeneti intézkedéseken alapul.

Emellett lehetséges, hogy a csatlakozási okmány 42. cikkén alapuló speciális átmeneti intézkedéseket kell elfogadni a tejágazatban, mivel a megfelelő tejfeldolgozó létesítmények kapacitása és a megfelelő nyerstej elérhetősége között eltérés van. Ezek az intézkedések meg fogják akadályozni, hogy a többi tagállamban ebből a nem megfelelő nyerstejből készült néhány terméket árusítsanak.

3.3.4. Repülésbiztonság

A repülésbiztonság területén az Európai Repülésbiztonsági Ügynökség (EASA) és az Egyesült Légügyi Hatóság (JAA) által megállapított komoly hiányosságok tekintetében a JAA visszautasította Bulgária kölcsönös elismerését a JAA-rendszerben a megfelelő biztonsági területeken, nevezetesen a légi alkalmasság, a karbantartás, az üzembentartás és a légi személyzet engedélyezése terén. Ahhoz, hogy Bulgária megfeleljen az EU-jogszabályoknak, kiigazító cselekvési tervet kell benyújtania a hiányosságok helyreállítására vonatkozóan és azt szigorú ütemterv alatt végre kell hajtania az EASA-val szoros együttműködésben és annak irányításával. Az EASA ezután még a csatlakozást megelőzően a lehető leghamarabb a terv végrehajtásának ellenőrzését célzó vizsgálatot fog lefolytatni.

Amennyiben Bulgária nem teszi meg a szükséges kiigazító lépéseket, a Bizottság saját kezdeményezésére vagy a tagállamok kérésére korlátozhatja a belső repülési piachoz való hozzáférését. Az EU polgári repülésbiztonsági szabályainak nem megfelelő bulgáriai bejegyzésű repülőgépeket a közösségi vívmányok alapján hozott megfelelő védintézkedéseknek vethetik alá. Emellett a nem megfelelő bolgár légifuvarozókat felvehetik a tilalom alatt álló és az uniós légtérbe, légtérben és légtérből kiindulva nem szállítható légifuvarozók uniós listájára. Ezek az intézkedések a közösségi vívmányokon alapulnak.

4. Következtetés

Bulgária és Románia 1995-ben kérte tagfelvételét az Európai Unióba, és a csatlakozási tárgyalások mindkét országgal 2000 februárjában kezdődtek meg. 2002-ben az Európai Tanács bejelentette azon célkitűzését, hogy Bulgária és Románia 2007-ben az Európai Unióhoz csatlakozzon, feltéve hogy megfelelően haladnak a tagsági kritériumok teljesítésében. A csatlakozási tárgyalásokat 2004 decemberében lezárták, a csatlakozási szerződést pedig 2005 áprilisában írták alá.

Bulgária és Románia jelentős erőfeszítéseket tett az uniós tagságra való felkészülésben a Bizottság májusban elkészített utolsó jelentése óta. Bulgária és Románia kellőképpen felkészült arra, hogy 2007. január 1-jére teljesítse a politikai, gazdasági és a közösségi vívmányokkal kapcsolatos kritériumokat.

A májusi jelentésekben számos kihívást határoztak meg, amelyek közül sokat már megoldottak. Számos ágazati kérdést megoldottak. Némi fejlődés történt az igazságügyi reform, valamint a korrupció, a pénzmosás és a szervezett bűnözés elleni küzdelem területén, de további kézzelfogható eredményekre van még szükség.

Ez a jelentés megállapítja azokat a kérdéseket, amelyek további munkát igényelnek. Felhívja a figyelmet a közösségi vívmányok és a csatlakozási szerződés azon rendelkezéseire, amelyek célja az uniós politikák és intézmények megfelelő működésének biztosítása a csatlakozás után. E jelentés megállapításával összhangban a Bizottság a tagállamokkal való konzultációt követően az igazságügyi reform, valamint a korrupció, a pénzmosás és a szervezett bűnözés elleni küzdelem terén együttműködési és fejlődésellenőrzési mechanizmust fog létrehozni. E célból kritériumokat állítottak fel az egyes országok egyedi körülményeire vonatkozóan.

A Bizottság elfogadta az EU mezőgazdasági alapjainak megfelelő irányítása biztosításához szükséges jogi rendelkezéseket. A jelentés kiemeli, hogy a hatályban lévő szabályok megfelelő garanciákat tartalmaznak az EU strukturális alapjainak és más programjainak megfelelő irányítására.

Az élelmiszerbiztonság területén néhány speciális intézkedés van hatályban. Jelenleg bizonyos állatok és állati termékek nem exportálhatók Bulgáriából és Romániából az EU-ba, mert a két országot állatbetegségek sújtják. Amennyiben szükséges, ezeket a megszorításokat a csatlakozás után is fenntartják.

A repülésbiztonság területén külön intézkedések szükségesek a bulgáriai repülőgépek és légifuvarozók tekintetében.

Összességében Bulgária és Románia jelentős erőfeszítéseket tett jogszabályaiknak és igazgatásuknak az Európai Unió jogszabályaihoz és rendelkezéseihez való igazítására. Ezáltal nagy mértékben összhangba kerültek az Európai Unióban érvényben lévő szabványokkal és gyakorlatokkal. A fennmaradó kérdések rendezésére az Európai Unió állandó támogatást fog nyújtani. Az uniós politikák és intézmények megfelelő működésének biztosításához a közösségi vívmányok és a csatlakozási szerződés megfelelő garanciákat tartalmaznak. A megtett fejlődés eredményeképpen Bulgária és Románia képes lesz élni az EU-tagságból származó jogokkal és kötelezettségekkel 2007. január 1-jén. A Bizottság örömmel néz elébe annak, hogy Bulgáriát és Romániát ezen időpontban az Európai Unió teljes jogú tagjaiként üdvözölje.

ORSZÁGMELLÉKLET – BULGÁRIA

1. A 2006. MÁJUSI JELENTÉS KÖVETKEZTETÉSEIBEN KIEMELT, TOVÁBBI INTÉZKEDÉSEKET IGÉNYLő TÉMÁK

1.1. Politikai kritériumok

Igazságszolgáltatási rendszer

Bulgária továbbfejlesztette az igazságszolgáltatási rendszer reformját. A Nemzetgyűlés alkotmánymódosításokat terjesztett elő a bírói testület függetlenségével és az igazságszolgáltatási rendszer elszámoltathatóságával kapcsolatos kételyek kiküszöbölése érdekében.

2006 júniusában a Legfelsőbb Igazságszolgáltatási Tanács rendeletet fogadott el a törvényszéki bíróknak az igazságszolgáltatási rendszerről szóló törvénnyel összhangban történő versenyszerű vizsgáztatására és értékelésére vonatkozóan. Ez a törvény szabályozza a törvényszéki bírók szakmai és etikai kvalitásainak értékelési kritériumait és eljárását. Kiköti, hogy a versenyvizsgák minden posztra kiterjednek. Az esetek véletlenszerű hozzárendelését szolgáló IT rendszerek ma már a bíróságok többségén elérhetőek. A bíróságok IT rendszereinek további fejlesztésére tett erőfeszítések folytatódnak. A Nemzeti Igazságszolgáltatási Intézet által szervezett képzések zökkenőmentesen folytatódtak.

A büntetőeljárásokban nemrég több változtatást vezettek be. A nyomozóbírókról (Sledovateli) a rendőrségi nyomozókra (Dosnateli) való felelősségátruházás zökkenőmentesen folyt. Az ügyészek átvették a nyomozások vezetését a tárgyalást megelőző szakaszban. Újonnan felállított munkacsoport ellenőrzi az új büntetőeljárási törvénykönyv működését. Célja, hogy információt gyűjtsön az új törvénykönyv gyakorlati végrehajtásáról és hogy meghatározza az esetleges problémákat. A gyorsított eljárás számos esetben felgyorsította a büntetőeljárást. Az ügyészségi hivatalokban fejlesztették az irányítási struktúrákat, és erőfeszítéseket tettek az egyes ügyészek elszámoltathatóságának és felelősségének erősítésére. A "szervezett bűnözés és korrupció elleni" speciális osztályt tovább erősítették és ma már közel 80 képzett ügyésszel bír. Ez erősítette a szervezett bűnözés és a korrupció elleni küzdelem hatékonyságát az igazságszolgáltatási rendszerben.

Annak érdekében, hogy behozzák a nyomozások tekintetében mutatkozó lemaradást, a főügyész meghosszabbította a hamarosan lejáró határidőket.. A Legfelsőbb Semmítő Ügyészségi Hivatal belső felügyelőségét, amely a bírák hivatali kötelességmulasztása ellen küzd, megerősítették. 2006 májusában a Bulgáriai Ügyészek Egyesületének igazgatótanácsa az egyesület összes tagját felkérte, hogy tegyék közzé éves jövedelem- és vagyonnyilatkozatukat, hogy azt a magas szintű tisztviselők személyi vagyonnyilatkozatáról szóló törvénnyel összhangban a Nemzeti Számvevőszék elé lehessen terjeszteni. A Főügyészségi Hivatal közzétette az ügyészségi szolgálaton belül első körben elvégzett ellenőrzés eredményeit. Ezek szilárd megalapozottság nélkül ügyeket lezáró ügyészek szakszerűtlen eljárásával kapcsolatos súlyos ügyeket tartalmaztak. A felelősök ellen fegyelmi intézkedéseket kezdeményeztek.

Az igazgatási eljárásokról szóló törvénykönyv végrehajtására előkészületeket kezdtek. Képzési intézkedéseket fejlesztenek ki, és 315 közigazgatási bíró esetében elkezdődtek a felvételi vizsgák előkészületei. Az új jogsegélyrendszerrel kapcsolatos kezdeti tapasztalatok pozitívak. Elégséges számú akkreditált jogász és megfelelő költségvetés áll rendelkezésre. Az önálló végrehajtókról szóló törvény végrehajtása folytatódott és az első magánvégrehajtókat kinevezték.

Bizonyos aggodalmak azonban továbbra is fennmaradtak.

A bírói testület függetlenségére és az igazságszolgáltatási rendszer elszámoltathatóságára vonatkozó minden homályosság kiküszöbölése érdekében szükséges alkotmánymódosításokat még el kell fogadni.

A Legfelsőbb Igazságszolgáltatási Tanács összetétele és működése még mindig aggodalomra ad okot. A Legfelsőbb Igazságszolgáltatási Tanács tagjai folytatják egyéb szakmai tevékenységeiket (a legtöbb esetben a bíróságok vagy ügyészségi hivatalok vezetőiként) és ezért erőfeszítéseiket nem tudják teljes időben erre fordítani. A Legfelsőbb Igazságszolgáltatási Tanács fegyelmi intézkedéseire vonatkozó döntéshozatal gyakran lassú volt. A belső fegyelmi vizsgálat alatt álló bírák felfüggesztésére nincsenek jogi rendelkezések. A Legfelsőbb Igazságszolgáltatási Tanácsból nem bocsátható el az a tanácstag, akivel szemben fegyelmi vétség elkövetését állapították meg. Ezért továbbra is aggodalom kíséri a Legfelsőbb Igazságszolgáltatási Tanács azon képességét, hogy hiteles és vezető testületként tud működni annak érdekében, hogy a bolgár igazságszolgáltatási rendszerben a legmagasabb etikai normákat ösztönözze. A törvényszéki bírók versenyszerű vizsgáztatásáról és értékeléséről szóló rendelet elfogadását követően továbbra is erőfeszítések szükségesek a szigorú végrehajtás folytonos biztosítása érdekében.

Az új büntetőeljárási törvénykönyv ellenőrzési mechanizmusa eddig túlnyomórészt eredménytelen. A törvényszéki bíróknak jobban meg kell ismerniük és használniuk kell a mechanizmust, különösen a helyi bíróságokon. Az új büntetőeljárási törvénykönyv végrehajtását érintő legtöbb nehézség a nehézkes eljárásokból, a súlyos bűncselekmények kinyomozására és az ügyek tárgyalásának ütemezésére kiírt irreális határidőkből és végül a rendőrtiszteknek a bíróságon tett tanúvallomásaira vonatkozó jogi megszorításokból fakad. Emellett még mindig lemaradás van az előző büntetőeljárási törvénykönyv értelmében indított ügyekben.

Ami a tárgyalást megelőző szakaszt illeti, a rendőrségi nyomozóknak további képzést kell nyújtani. Az Ügyészségi Hivatalon belül végzett belső ellenőrzés számos, a határozatok legalitásával és a határidők betartásával kapcsolatos jogsértést tárt fel. Néhány esetben azt állapították meg, hogy ügyészek indoklás nélkül függesztettek fel ügyeket. Az Ügyészségi Hivatal működésének ellenőrzésében felmerült súlyos hiányosságokat a felelős hatóságoknak most már megfelelő módon kell megoldaniuk olyan fenntartható intézkedésekkel, amelyek minden esetben elszámoltatható és szakmailag korrekt fellépést biztosít az ügyészek részéről. A pártatlanság biztosítása érdekében ki kell fejleszteni azt a szoftvert, amely az eseteket véletlenszerűen rendeli hozzá az ügyészekhez, hasonlóan ahhoz a szoftverhez, amilyet a bírák esetében már használnak. Annak érdekében, hogy ezek a bíróságok az előírásoknak megfelelően 2007. március 1-jétől megkezdhessék működésüket, személyzetet kell felvenni.

Az új polgári eljárási törvénykönyv elfogadásában nagyobb késedelmek állnak fenn. Az önálló végrehajtókról szóló új törvény még nem fejlesztette jelentősen az ítéletek végrehajtását. A magánvégrehajtók felvételi folyamata még nem teljes és a képzés kezdeti stádiumban van. A Legfelsőbb Igazságszolgáltatási Tanács és az ügyészségi szolgálatok korrupcióellenes osztályait meg kell erősíteni és meg kell védeni az illetéktelen befolyástól.

Összességében történt némi fejlődés május óta. Ugyanakkor, ahogy jeleztük, számos fontos kérdést még tovább kell fejleszteni.

Korrupció elleni intézkedések

Bulgária további haladást ért el a korrupció elleni küzdelemben. Az átlátható kormányzásra, valamint a korrupció megelőzősére és leküzdésére irányuló stratégia végrehajtási programja részeként 2006 augusztusában elfogadták a magas állami tisztségeket betöltő személyek vagyonnyilatkozatáról szóló törvény módosításait. Ezek a módosítások 2007 januárjában lépnek hatályba. A törvény most már feljogosítja a Nemzeti Számvevőszéket, hogy más közszervek támogatásával nyomozásokat végezzen annak megerősítése érdekében, hogy a magas állami tisztségeket betöltő személyek által a Számvevőszékhez benyújtott nyilatkozatok hitelesek-e. Emellett a mostani módosítások szélesítették azon személyek körét, akiknek vagyonnyilatkozatot kell tenniük. Az összes miniszter közzétette vagyonnyilatkozatát az interneten.

2006 augusztusában elfogadták a politikai pártokról szóló törvény módosításait. Ezek a módosítások kikötik, hogy a politikai pártok kormányzó- és ellenőrzőszerveinek tagjai kötelesek nyilatkozatot tenni a Nemzeti Számvevőszéknek összes hazai és külföldi vagyonukról, jövedelmükről és kiadásukról. A politikai pártok kötelesek megnevezni adományozóikat, valamint az adományok típusát és értékét. Emellett a politikai pártoknak most már listát kell benyújtaniuk a Nemzeti Számvevőszéknek azokról a (non-profit) szervezetekről, amelyekben magas szintű tagjaik részt vesznek. 2006 szeptemberében a Nemzeti Számvevőszék közzétette a politikai pártok pénzügyi tevékenységeiről és a vagyonuk kezeléséről végzett részletes ellenőrzés eredményeit.

A közigazgatásról szóló törvénnyel összhangban közvetlenül a miniszter alá rendelt felügyelőségeket állítottak fel minden minisztériumban és a legtöbb állami ügynökségben. Ezek a felügyelőségek fegyelmi vagy jogi intézkedéseket javasolhatnak a személyzet tagjai ellen hivatali kötelességmulasztás esetén. A Minisztertanácson belül "főfelügyelőséget" állítottak fel, amely a miniszterelnök számára készít jelentéseket. Feladata a minisztériumi felügyelőségek tevékenységeinek koordinálása és segítése. A főfelügyelőség a korrupcióellenes bizottság titkársága. A bizottság létszámát megnövelték. Számos állami szervnél kapcsolati pontokat hoztak létre a korrupciós jelentések átvételére. A közigazgatás minden szintjéről érkező mintegy 50 000 tisztviselő számára korrupcióellenes képzési tervet állítottak fel. Különböző egyéb megelőző intézkedéseket foganatosítottak. Közvetlen telefonvonalakat és panaszládákat hoztak létre, valamint az állampolgárok egyszerűsített eljárással fordulhatnak a helyi hatóságokhoz. A határrendészeten belül a korrupciót azáltal kívánják visszaszorítani, hogy a rendészeket véletlenszerűen osztják be műszakokra és a határállomásokra.. A Belügyminisztériumban folyamatban van a személyzet ellenőrzése, a képzés, valamint a megelőző intézkedések és a jó gyakorlat bevezetése. A főügyész továbbra is proaktív szerepet vállal a parlamenti képviselők mentelmi jogának felfüggesztésére irányuló kérelmek szempontjából. 2006 májusa óta két parlamenti képviselő mentelmi jogát függesztették fel.

Bulgária ratifikálta az ENSZ korrupció elleni egyezményét. Az orvosok és a fogorvosok szakmai szervezeteiről szóló törvénynek a szakmai etika megsértéséért járó súlyosabb szankciókat célzó módosításait 2006 augusztusában elfogadták.

Bizonyos aggodalmak azonban továbbra is fennmaradtak.

A korrupcióellenes bizottság titkársága még nem teljesen működőképes. A korrupcióellenes stratégia továbbra is hiányos és a bevont szervek túlságosan szétszórtak.

A feljelentést bátorító intézkedések még nem megfelelőek. A közigazgatás felügyelőségei még nem kellőképpen függetlenek és intézményi hatáskörüket meg kell erősíteni. Emellett az üzenetek anonimitása nem mindig biztosítható, mert a telefonszámokat rögzíthetik. A korrupciós tevékenységre vonatkozó állításokból következő fegyelmi szankciók tekintetében nincs teljes és megbízható statisztika a vétségekre és a büntetésekre nézve. Az adóbeszedő ügynökségek, a vámhivatalok, az útfelügyelet, valamint az állategészségügyi felügyelet szolgálatai és a helyi önkormányzatok különösen sebezhetők a korrupció szempontjából. Kiegészítő lépéseket kell tenni a korrupció megelőzésére a határátkelőhelyeken, beleértve a teherautósofőröket és a gyakori úthasználókat célzó figyelemfelkeltő kampányt. A határátkelőhelyekre vonatkozó intézkedések további felülvizsgálatot igényelnek a hatékonyság növelése és az eljárások felgyorsítása érdekében.

Eddig kevés konkrét eredmény született a korrupciós esetek felderítése és a kapcsolódó eljárások terén. Ami a magas szinten elkövetett korrupciót illeti, még mindig nagyon kevés vádemelés és ítélet van a magas pozícióban lévő személyek tekintetében és kevés információnk van a szankciók szintjéről. Az állítólagosan etikátlanul eljárt bírók ellen indított nagyon kevés nyomozás vezetett vádemeléshez és ítélethez. Összességében bizonyos fejlődés történt a májusi jelentés óta. Ugyanakkor a fent említetteknek megfelelően számos jelentős kérdést kell még megoldani.

1.2. A közösségi vívmányok kritériumai

A szervezett bűnözés, a csalás és a korrupció elleni küzdelem

Bulgáriában fejlődés történt a rendőrségi együttműködés és a szervezett bűnözés elleni küzdelem területén. Végrehajtották az új büntetőeljárási törvénykönyvet. Ez új nyomozási technikákat tartalmaz a szervezett bűnözés elleni küzdelemhez, és szabályozza a nyomozói hatáskörrel rendelkező rendőrtisztek felvételét és képzését. A Szervezett Bűnözés Elleni Főigazgatóság (CDCOC) magasan képzett személyzettel rendelkezik. 2006 júliusában elfogadták a vagyon vagy bizonyíték zárolására vonatkozó határozatok törvénybe iktatásáról, elfogadásáról és végrehajtásáról szóló törvényt, amely végrehajtja a vagyonnal vagy bizonyítékkal kapcsolatos biztosítási intézkedést elrendelő határozatoknak az Európai Unióban történő végrehajtásáról szóló tanácsi határozatot.

Folytatódott a szomszédos országokkal és az EU-tagállamokkal való együttműködés a nemzetközi bűnszövetkezetek felszámolása területén. A politika több figyelmet fordít a szervezett bűnözés elleni küzdelemre és ezen a területen fokozódott néhány bűnüldözési szerv tevékenysége. Sikeres fellépéseket jegyeztek fel az emberkereskedelemmel, kábítószerrel és pénzhamisítással foglalkozó bűnszövetkezetek ellen, néhány esetben EU-tagállamokkal együttműködésben. Számos intézkedés történt a bűnüldözési szervek és a szervezett bűnözői csoportok közötti kapcsolatok felfedésére. A tanúvédelmi rendszerek csak részben működnek. A tanúvédelem területén folytatott együttműködésről szóló megállapodást kötöttek Macedónia Volt Jugoszláv Köztársasággal és az Amerikai Egyesült Államokkal.

Bizonyos aggodalmak azonban továbbra is fennmaradtak.

Ami az új büntetőeljárási törvénykönyvet illeti, az igazságügyi reformról szóló szakaszban rámutattunk a fennálló hiányosságokra. Emellett a rendőrségi nyomozásokat vezető speciális személyzet számát tovább kell növelni, és a rendőrségi nyomozókat tovább kell képezni. Az adatvédelem és a bizalmas információk kezelése nem mindig megfelelő, ami akadályozza a nemzetközi együttműködést. Modern és következetes bűnözési statisztikát kell felállítani, amely Bulgária számára lehetővé teszi, hogy az adott helyzetet és trendeket szorosabban ellenőrizze és elemezze.

A bérgyilkosságok felderítése ritka, az eljárások száma alacsony. Továbbra is problémát jelent az engedély nélküli fegyvertartás. Az emberkereskedelemmel, kábítószer-csempészettel, pénzmosással, áru-, valuta- és irathamisítással kapcsolatos vádemelési ügyek aránya továbbra is alacsony.

Továbbra is problémát jelent a szervezett bűnözés. Meg kell erősíteni az együttműködést a CDCOC, a pénzügyi intézetek, az Europol és a megfelelő külföldi szolgálatok között. A bolgár törvények megfelelő jogi eszközöket nyújtanak a szervezett bűnözés felderítéséhez és perbefogásához. Bár ezt jelentős eredményekkel kell bizonyítani.

Összességében bizonyos mechanizmusokat életbe léptettek, ami megkönnyítheti a szervezett bűnözés elleni küzdelmet. Ugyanakkor kevés felmutatható eredmény született a szervezett bűnözéssel kapcsolatos ügyekben indított nyomozásban és perbefogásban.

Pénzmosás

Bulgária némileg fejlődött a pénzmosás elleni küzdelem területe. A pénzmosásról szóló jogszabályok ma már nagyrészt összhangban vannak a közösségi vívmányokkal . 2006 júliusában módosították a pénzmosás elleni intézkedésekről szóló törvényt, így az teljes mértékben megfelel a pénzmosás-elleni második EU-irányelv követelményeinek. Figyelembe vették a pénzmosás és a terrorizmus finanszírozásának megelőzésével foglalkozó Pénzügyi Akció Munkacsoport felülvizsgált ajánlásait is. Emellett különböző kezdeményezések születtek a bűnüldözés erősítése és a bűnüldöző ügynökségek közötti együttműködés céljából: nyomozók és ügyészek képzése, új szervezeti struktúra a rendőrségen és az ügyészségen belül, valamint a bűnüldözési ügynökségekben az ügynökségek közötti koordináció fejlesztése.

Pozitív fejlődés tapasztalható még a külföldi személyekhez köthető pénzmosás elleni műveleteket és együttműködést célzó nemzetközi felkérésekre adott válaszok tekintetében. A pénzügyi hírszerző egység továbbra is a gyanús tranzakciókról szóló jelentéseket elemző, megfelelő adminisztratív szerv.

Bizonyos aggodalmak azonban továbbra is fennmaradtak.

A jogszabályok hatékony végrehajtása elég korlátozott, és nincsenek kézzel fogható eredmények a bűnüldözés és a perbefogás tekintetében. Tudatosító kampányokat kell folytatni a pénzmosásra alkalmas összes egységben és (felügyeleti) kapacitásukat növelni kell. A pénzmosás elleni küzdelem hatékonyságát továbbra is komolyan akadályozza a korrupció és a szervezett bűnözés.

Összefoglalva elmondható, hogy Bulgáriában ezen a területen némi haladás történt. Bizonyítania kell még azonban, hogy képes kézzel fogható eredményeket felmutatni a pénzmosással kapcsolatos ügyek kinyomozásában és perbefogásában.

Integrált igazgatási és ellenőrzési rendszer (IIER)

Az integrált igazgatási és ellenőrzési rendszer (IIER) felállításának tekintetében az utóbbi időben érdemi fejlődést értek el. IIER IT-szoftvert fejlesztettek ki, amit jelenleg tesztelnek és az IT-hardvert már installálták. A helyszíni ellenőrzések tekintetében részletes tervet dolgoztak ki; személyzetet vettek fel és képeztek ki, felszerelést vásároltak és eljárási kézikönyveket készítettek. Jelentős pótlólagos erőforrásokat biztosítottak a mezőgazdasági parcella azonosító rendszer/térinformációs rendszer (MePAR/GIS) felállításához kapcsolódó munkálatokhoz, ami jelentősen meggyorsította a munkát.

Bizonyos aggodalmak azonban továbbra is fennmaradtak.

A mezőgazdasági parcella azonosító rendszer/térinformációs rendszer (MePAR/GIS) felállítására előírt szűk ütemterv eredményeképpen nem biztos, hogy az elvégzendő feladatokkal járó munkák megfelelő színvonalát biztosítani tudják. Emellett a gazdaregiszter és a MePAR/GIS közötti kapcsolat felállításában késedelem lesz. Összességében fennáll a veszélye annak, hogy az IIER nem fog megfelelően működni a csatlakozás időpontjára. Tartós és bizonyos területeken nagyobb erőfeszítéseket kell tenni az IIER működőképességének biztosítása érdekében.

Fertőző szivacsos agyvelőbántalmak (TSE) és állati melléktermékek

Jelentős fejlődés figyelhető meg az elpusztult állatok és az állati melléktermékek összegyűjtése és kezelése területén (1., 2. és 3. veszélyességi kategória). Bulgária az uniós elvárásoknak megfelelő technikai kapacitást állított fel a begyűjtésre. Ugyancsak felállította ennek az anyagnak a mezőgazdasági üzemek területéről történő begyűjtési rendszerét és az ártalmatlanítási eljárás megfelelő felülvizsgálati módszereit. Az állatihulladék (hús- és csontliszt) ártalmatlanítását együttégetéssel kívánják elérni. Az egyéb állatihulladékot (zsír) a hulladékfeldolgozó üzemekben üzemanyag-helyettesítőként használják.

A jelenlegi két hulladékfeldolgozó üzem túl közel fekszik egymáshoz Bulgária északkeleti részén. Bár a jelenleg elérhető feldolgozási kapacitás elegendő, Bulgária még mindig tervezi egy harmadik üzem felállítását annak érdekében, hogy az országban egyenletesebb elosztást biztosítson a feldolgozási kapacitásban és modern felszerelést használjon. Ami az alacsony kockázatú (3. kategória) anyagot illeti, az üzemek választhatnak, hogy a termékeket a hulladékfeldolgozó üzemekbe küldik vagy az uniós követelményeknek és eljárásoknak megfelelő, ilyen anyagok kezelésére regisztrált vagy jóváhagyott üzemekbe. Bulgária jegyzéket állított össze a 3. kategóriájú anyagok kereskedelmével és további feldolgozásával foglalkozó összes létező üzemről. Az összes létező üzemet átvizsgálták, regisztrálták vagy jóváhagyták.

Bizonyos aggodalmak azonban továbbra is fennmaradtak.

Bulgáriának továbbra is javítania kell a betartatás valamennyi területét és folytatnia kell a szisztematikus (kereszt) ellenőrzéseket minden szinten, beleértve a Veszélyelemzés és Kritikus Ellenőrzési Pontok (HACCP) rendszerének bevezetését. Összességében fennáll a veszélye annak, hogy a hulladékfeldolgozó rendszer nem fog megfelelően működni a csatlakozás időpontjára.

A strukturális fellépések kiadásainak pénzügyi ellenőrzése

Jól haladt a kiterjesztett decentralizált végrehajtási rendszer (EDIS) akkreditációs folyamata a Phare és ISPA előcsatlakozási pénzügyi eszközökre vonatkozásában. Bulgária speciális intézkedéseket hozott, így kormányhatározatot fogadott el a megfelelő intézményekben tartandó kiegészítő ellenőrzés kialakítására. folytatta a személyzet felvételét és a megfelelő kulcsterületeken intenzív képzési programokat nyújtott a személyzet számára. Egyetértési nyilatkozatot írt alá a Pénzügyminisztérium a megfelelő illetékes minisztériumokkal, hogy fejlesszék az együttműködést és lehetővé tegyék a gyorsabb Phare és ISPA EDIS akkreditációt.

Bulgáriának továbbra is intenzív erőfeszítéseket kell tennie a személyzet jelenleg folyó felvétele és képzési folyamatok teljesítése, a végrehajtó ügynökségek szakértői számára a nemzeti közbeszerzési jogszabályokról és eljárásokról tartott kiegészítő, átfogó képzési program végrehajtása és megfelelő kiegészítő kézikönyvek készítése terén.

Ha a felkészülés a jelenlegi ütemben folytatódik, néhány érintett végrehajtó szerv esetében az év végére befejeződhet az ISPA EDIS akkreditáció, de legalább egy esetben nem fogják javasolni az akkreditációt. Ami a Phare EDIS akkreditációs folyamatot illeti, további erőfeszítések szükségesek a célok eléréséhez.

2. EGYÉB KÉRDÉSEK, AMELYEK 2006 MÁJUSÁBAN TOVÁBBI FEJLŐDÉST IGÉNYELTEK

2.1. Politikai kritériumok

Emberkereskedelem

Ezen a téren haladás történt. Az emberkereskedelem elleni küzdelem területén a tagállamokkal való folyamatos együttműködés eredményeképpen felszámoltak egy hálózatot. 2006 augusztusában a büntető törvénykönyvet módosították, így az most már önálló bűncselekménynek minősíti a terhes nőkkel való kereskedelmet, ami az újszülöttek eladására irányul.

Bizonyos aggodalmak azonban továbbra is fennmaradtak.

A Nemzeti Emberkereskedelem-elleni Bizottság számára nem adtak át használható irodát. Titkársága 2006 júliusában felmondott. Bulgária az emberkereskedelem tekintetében továbbra is tranzit- és kiindulási ország. Az újszülöttekkel való kereskedelmet, ide értve a azokat a terhes nőket, akik a gyermeket külföldön hozzák világra, majd eladják, nem sikerült megfékezni. Nincsenek megbízható nyilvántartási mechanizmusok, emiatt az emberkereskedelemről és az eltűnt személyek számáról csak nehezen nyerhető információ. A bolgár személyazonossági iratokról szóló törvény végrehajtása még nem fejeződött be. Korlátozott eredményeket értek el a tanúvédelmi program végrehajtásában. Bulgária még nem írta alá az Európa Tanácsnak az emberkereskedelem elleni küzdelemről szóló egyezményét. Összefoglalva, az emberkereskedelem terén csak korlátozott mértékű haladás történt.

Az őrizetbe vett személyekkel való rossz bánásmód és a börtönkörülmények

A büntetőintézetekben és börtönökben a börtönkörülmények, a bánásmód és a nemzetközi egyezmények által meghatározott követelmények tiszteletben tartása területén a májusi jelentésben felvázolt kérdések még mindig megoldásra szorulnak.

Gyermekvédelem

A gyermekvédelem területén haladás történt. 2006 májusában a Szociális Támogatásokkal Foglalkozó Ügynökség felügyelőségén belül speciális egységet állítottak fel az idős emberekkel és a gyermekekkel foglalkozó intézmények felülvizsgálatára és ellenőrzésére. 2006 júniusában elindult a "Fogyatékkal élő emberek segítői" program ellenőrzése. Ennek keretében képzéseket tartanak a fogyatékkal élő gyermekek szüleinek is. A gyermekek részére nyújtott alternatív szolgáltatások kifejlesztésének segítése érdekében módosították a szociális támogatásokról szóló törvény végrehajtási szabályait. A fogyatékkal élő gyermekek otthonainak ellenőrzése folytatódott.

Bizonyos aggodalmak azonban továbbra is fennmaradtak.

Az élet- és higiéniás körülmények szintje sok intézetben továbbra is nagyon alacsony. A Szociális Támogatásokkal Foglalkozó Ügynökség felügyelőségén belül felállított speciális egységet tovább kell fejleszteni, hogy megfelelő szintű ellenőrzéseket tudjon végrehajtani. Rendelkezéseket kell hozni az ellenőrzések eredményeinek megfelelő feldolgozására.

A szellemi és fizikai fogyatékkal élők ellátása

Az elért haladás korlátozott mértékű. Sor került bizonyos lépésekre, különösen az Egészségügyi, valamint a Szociális és Munkaügyi Minisztérium közötti felelősségelosztás átláthatóságának erősítése céljából.

Bizonyos aggodalmak azonban továbbra is fennmaradtak.

A fogyatékkal élőkkel foglalkozó ügynökséget a nemzeti fogyatékossági politika felelős tervező és végrehajtó intézeteként meg kell erősíteni. Jelentős erőfeszítéseket kell tenni az intézményekben az életkörülmények javítására. Emellett a további intézményesítés megelőzésére és a Bulgária szellemi fogyatékkal kapcsolatos politikájának végrehajtására irányuló 2004-2012 közötti nemzeti cselekvési tervében szereplő fellépések megvalósítására erőfeszítéseket kell tenni. A jelenlegi tervek és prioritások nem felelnek meg teljesen az intézményben elő személyek szükségleteinek.

Kisebbségvédelem és a kisebbségek integrációja

Némi haladás történt a romák integrációja tekintetében. 2006 májusában "A szociális segélytől a foglalkoztatásig" címmel roma írástudási és foglalkoztatási képzési programot indítottak. Ennek célja a roma munkanélküliek alapvető foglalkoztatási képzése. Emellett e program keretében, főleg az infrastruktúra fejlesztésében, a roma közösség tagjait alkalmazták.

2006 májusában "A romák integrációjának 2005–2015 közötti évtizede" elnevezésű programhoz koordinátort neveztek ki. Bulgária egy évre átvette "A romák integrációjának 2005–2015 közötti évtizede" elnevezésű program elnökségét. E program végrehajtásának felügyelete céljából rendszeres monitoringüléseket szerveznek. A Diszkriminációellenes Bizottság igazgatási kapacitása a kiegészítő személyzet felvételével erősödött. A veszélyeztetett csoportok esetében továbbra is szak- és egyéb képzési intézkedéseket hajtottak végre. További képzést nyújtottak az Etnikai és Demográfiai Kérdések Igazgatóságán dolgozó tisztviselők számára.

Bizonyos aggodalmak azonban továbbra is fennmaradtak.

Nem határozták meg véglegesen a segítő tanárokra vonatkozó munkaköri leírást és költségvetést. A roma gyerekek iskolai integrációjára irányuló intézkedéseket a felsőbb oktatásra is ki kell terjeszteni. A roma népesség egészségügyi helyzete rossz és gyakoriak a szegénység vagy a higiénia hiánya miatt kitörő járványok. Sok roma számára továbbra is korlátozott az egészségügyi szolgáltatásokhoz való hozzáférés. Tovább kell erősíteni a munkapiacon a veszélyeztetett csoportok, különösen a romák, bevonására tett erőfeszítéseket.

Továbbra is gyenge az Etnikai és Demográfiai Kérdésekben Való Együttműködés Nemzeti Tanácsának igazgatási kapacitása, különösen regionális szinten. A többségében roma közösségek nem regisztrált településéhez való kormányzati hozzáállás feszültségekhez vezetett. Az erőszakos kilakoltatások tovább növelték a feszültségeket. További erőfeszítésekre van szükség az intolerancia minden formájának leküzdéséhez, különösen a rasszizmus, a diszkrimináció vagy az idegengyűlölet formáinak leküzdésére irányuló műsorokra és egyéb tevékenységekre vonatkozó hatályos jogszabályok teljes alkalmazása révén.

2.2. A gazdasági kritériumok

Makrogazdasági stabilitás és folyó fizetésimérleg-hiány

A 2006 májusi jelentés megerősítette, hogy Bulgária teljesíti a működő piacgazdaság feltételét és megállapította, hogy a növekvő folyó fizetésimérleg-hiány tekintetében körültekintő költségvetési és bérpolitikát követtek. A következő területeken történt előrelépés. A költségvetési politika szigorú maradt, és az általános kormányzati költségvetés 2006 első hét hónapjában a GDP 3,6 %-át kitevő többletet mutatott fel. A reálbérek 1,5%-kal nőttek 2006 első felében, ami lassúbb a termelékenység növekedésénél. Az áruexport-növekedés mintegy 30%-ra gyorsult fel 2006 első felében, és meghaladta az importnövekedést. Ennek eredményeképpen a kereskedelmi hiány enyhén csökkenni kezdett májusban és június végére a GDP 21 %–át érte el. Az alacsonyabb kereskedelmi hiánnyal párhuzamosan a folyó fizetésimérleg-hiány is csökkent júniusban, több mint egy éve először. A beáramló nettó közvetlen külföldi befektetések a folyó fizetésimérleg-hiány mintegy 75 %-át fedezik.

Ugyanakkor egyes, még javításra szoruló területeken további erőfeszítésekre van szükség. A folyó fizetésimérleg-hiány továbbra is magas, és a 2005. év végi 11,8%-ról 2006 júniusát megelőző 12 hónapban 14,3%-ra nőtt. Ez elsősorban a turizmusból származó alacsonyabb jövedelmeknek, a jelentősen alacsonyabb folyó transzfereknek és a jövedelemmérlegben tapasztalt alacsonyabb többletnek tudható be. A magas külső hiány leküzdésére ezért szoros makroökonómiai politikákat kell folytatni.

Privatizáció és ipari szerkezetátalakítás

A 2006 májusi jelentés megállapította, hogy a privatizációs folyamat, valamint a közművek liberalizációja és szerkezetátalakítása jól halad előre. A következő területeken történt további előrelépés. A privatizációs folyamat újra fellendült. A folyami hajózási társaság és a várnai hőerőmű értékesítése lezárult. Megkezdődött néhány távfűtési társaság privatizációs folyamata. Júniusban indították el a Bulgarian Air eladására irányuló pályázati eljárást. Az energiapiac liberalizációja a nagy felhasználók és a szolgáltatók közötti közvetlen szerződésekre vonatkozó küszöbök csökkenésével folytatódott.

Ugyanakkor egyes, még javításra szoruló területeken további erőfeszítésekre van szükség. Az állam által előírt privatizációs folyamatot véghez kell vinni. A tengerhajózási társaság privatizációs stratégiáját még felül kell vizsgáltatni a Minisztertanáccsal. A csatlakozásig be kell fejezni a Nemzeti Villamosenergia Vállalat és a Bulgargas közötti kapcsolatok szétválasztását, valamint a gáz- és villamosenergia-piacok liberalizálását. A vasúti társaságok pénzügyi helyzetét tovább kell fejleszteni.

Üzleti környezet

A 2006 májusi jelentés megállapította, hogy az igazságszolgáltatási rendszer működésének javításában, valamint a vállalkozásokra nehezedő szabályozási terhek további könnyítésében további fejlesztések szükségesek. A következő területeken korlátozott előrelépés történt. Az új polgári büntetőeljárási törvénykönyv javaslatát májusban benyújtották az Országgyűlés elé. Májusban elfogadták a csődtörvény módosításait. Júniusban a Gazdasági Növekedési Tanács cselekvési tervet fogadott el a jobb szabályozásról, beleértve a legproblematikusabb hatályos jogszabályok felmérését.

Ugyanakkor egyes, még javításra szoruló területeken további erőfeszítésekre van szükség. A cégjegyzékről szóló törvényt teljes mértékben végre kell hajtani és az elektronikus cégjegyzéket teljes mértékben működésbe kell hozni. További erőfeszítések szükségesek a szabályozási terhek további könnyítése érdekében, különösen azon jogszabályok esetében, amelyek a legnagyobb akadályokat gördítik az üzleti élet elé. A szabályozási hatásvizsgálatokat szisztematikusabban kell végrehajtani. Tovább kell fejleszteni az igazgatási és igazságügyi rendszerek működését.

A munkaerőpiac rugalmassága

A 2006 májusi jelentés megállapította, hogy a munkaerőpiac szabályozási keretét rugalmasabbá kell tenni. A következő területeken történt némi előrelépés. A munka törvénykönyvének májusi módosításai enyhén rugalmasabbá tették a munkaidőre vonatkozó rendelkezéseket. A kiegészítő munkát végző, speciális szerződéssel dolgozó alkalmazottak esetében a maximális heti munkaidőt 48 órára emelték. Írásbeli hozzájárulásuk esetén ezek a dolgozók túlórázhatnak. Emellett bizonyos esetekben az átlag heti munkaórák kiszámításához szükséges maximális referenciaidő hat hónapra emelkedett.

Ugyanakkor egyes, még javításra szoruló területeken további erőfeszítésekre van szükség. A munka törvénykönyve a munkaidőre és a határozott idejű munkára vonatkozóan túlságosan szigorú rendelkezéseket tartalmaz. A normál túlóra elvileg továbbra sem engedélyezett, kivéve bizonyos egyedi eseteket. A szolgálati idő után járó pótlékot még nem építették be a rendes bérezési struktúrába. A munkaerőpiac előtt álló akadályok leküzdéséhez elengedhetetlen az oktatási rendszer átfogó reformja.

2.3. A közösségi vívmányok kritériumai

Ez a szakasz a közösségi vívmányok azon területén elért fejlődést értékeli, amelyre 2006 májusában megnövelt erőfeszítéseket írtak elő; e két kategória az alábbi:

- Először azok a területek, amelyeken jelentős haladást értek el, és amelyek esetében (változatlan tempót feltételezve) Bulgária tervszerűen teljesíteni tudja a felkészülést.

- Másodszor pedig azok a területek, amelyek esetében további fejlődésre van szükség, és ahol Bulgáriának folytatnia kell a felkészülést.

2.3.1. Azon területek, amelyeken tervszerűen zajlik a felkészülés

2. fejezet: A személyek szabad mozgása

A szakmai végzettségek kölcsönös elismerése területén az egészségügyről szóló törvényt 2006 júliusában módosították, az igazgatási kapacitások növelése pedig folytatódik, mind a képzés, mind a megfelelő igazgatási struktúrák további fejlesztése szempontjából. Fejlődés jegyezhető fel az egészségügyi foglalkozások tekintetében (orvosok, általános ápolók, fogorvosok, gyógyszerészek és szülésznők), a képzés koordinációja és a szakmai végzettségek kölcsönös és automatikus elismerése területén, amelyekre 2006 augusztusában rendeleteket fogadtak el. Bulgáriának biztosítania kell, hogy a fent említett jogszabályokat megfelelően végrehajtja.

3. fejezet: A szolgáltatásnyújtás szabadsága

A bankágazatban a pénzügyi konglomerátumok kiegészítő felülvizsgálatáról szóló törvény és a hitelintézetekről szóló törvényt 2006 júliusában elfogadták. 2006 júliusában módosították a bankbetétek garanciájáról szóló törvényt is. Bulgáriának még teljesítenie kell a hitelintézetek és befektetési vállalkozások tőkekövetelményeire vonatkozó új uniós jogszabályok átültetését.

A befektetési szolgáltatások és az értékpapírpiacok területén az értékpapírok nyilvános kibocsátásáról szóló törvény, valamint a bennfentes kereskedelemről és az értékpapír-piaci manipulációról szóló törvény módosításait a Tanács 2006 júliusában elfogadta, és a Parlament elé terjesztette elfogadásra. Az információs társadalom területén elfogadták az elektronikus kereskedelemről szóló törvényt. Bulgária jelentős fejlődést tett a bankágazat, a befektetési szolgáltatások, az értékpapírpiacok és az információs társadalom területén.

7. fejezet: Mezőgazdaság

Bulgáriában haladás történt a mezőgazdaság néhány területén. Fejlődött a kifizető ügynökség felállítása, a kereskedelmi mechanizmusokkal kapcsolatos ismeretek és szakértelem, valamint a bor, az alkohol, a marhahús és a tej piacának közös szervezése. Hasonlóképpen jelentős fejlődést figyelhettünk meg az állategészségügy ágazatában, különös tekintettel az élő állatok és állati termékek kereskedelmének aspektusaira, valamint a zoonózisokra és az állatjólétre vonatkozó közös intézkedésekre. Ez utóbbi esetében részletes elemzést készítettek az EU-szabványok betartásának tekintetében. A közösségi támogatásra irányuló megfelelő projekteket kidolgozták. Bulgária jó eredményeket ért el a fenti területeken.

8. fejezet: Halászat

A felügyelet és ellenőrzés tekintetében a kihalászott halmennyiség rögzítésére és a menetnapló vezetésére vonatkozó uniós jogi követelményeket átültették és végrehajtották. A forrás- és flottaigazgatás területén jelentős haladást értek el a műhold-alapú halászhajó-megfigyelési rendszerben, amelynek működése a várakozások szerint a csatlakozás időpontjára minden érintett hajóra kiterjed majd. Bulgáriának az EU halászati ágazatra vonatkozó strukturális alapjában és a piacpolitikában való részvételére való felkészülés tekintetében az ország jelentős lépéseket tett az igazgatási kapacitás és a halászattal való kapcsolatának fejlesztésére. Emellett a Bizottság elé terjesztették a nemzeti stratégiai terv tervezetét.

9. fejezet : Közlekedés

Némi haladás történt a tengeri közlekedés területén. A Navybulgar felülvizsgált privatizációs stratégiáját augusztusban benyújtották a Parlament elé. A vizsgálatoknak a privatizációs eljárás véglegesítése által garantált függetlenségéig az összes vizsgálatot, kivéve a hajók és kikötőlétesítmények nemzetközi védelmi szabályzata és a hajók biztonságos üzemeltetéséről szóló nemzetközi szabályzat által szabályozottakat, valamint a biztonsághoz szükséges legénységre vonatkozó dokumentumok kibocsátását, hajóosztályozó társaságok végzik. A csatlakozáskor ezeket a vizsgálatokat csak az EU által elismert hajóosztályozó társaságok végezhetik.

10. fejezet: Adózás

Bulgária jelentős haladást tett a hozzáadottérték-adó (HÉA) területein. A HÉA területén a HÉA-ról szóló törvényt 2006 júliusában elfogadták. Ez többek között rendelkezéseket tartalmaz a Közösségen belüli rendszer átültetésére. Az IT-rendszerek összekapcsolhatósága területén Bulgária továbbra is jó úton halad, és a HÉA területén az elektronikus szolgáltatórendszerek időben való befejezésének tekintetében további erőfeszítéseket kell tenni.

13. fejezet : Szociálpolitika és foglalkoztatás

Bulgária jó eredményeket ért el a munkajog területén. A munka törvénykönyvét a közösségi vívmányoknak való megfelelés céljából 2006 májusában módosították a csoportos létszámcsökkentésekről, a vállalkozások átruházásáról, a részmunkaidős foglalkoztatásról, a határozott ideig tartó munkaviszonyról, a munkáltató fizetésképtelenségéről, a munkaidőről, az egyéni foglalkoztatási körülményekről szóló írásbeli értesítésről és a fiatal személyek munkahelyi védelméről szóló irányelvek tekintetében. További törvényeket fogadtak el a munkavállalók kiküldetéséről szóló irányelv, az európai részvénytársaság és az európai szövetkezet statútumait kiegészítő irányelvek, a tájékoztatásról és konzultációról szóló irányelv, valamint az európai üzemi tanácsról szóló irányelv átültetése céljából. Ezért a hiányosságok legnagyobb részét pótolták. Ugyanakkor a Munkafelügyeleti Hatóság igazgatási kapacitását és belső ellenőrzési mechanizmusait tovább kell erősíteni ahhoz, hogy a területen biztosítsák a közösségi vívmányok hatékony és kiegyensúlyozott alkalmazását.

Jelentős fejlődés történt az Európai Szociális Alap (ESZA) kezelésére való felkészülés területén, különösen a személyzet további felvétele és a köztisztviselők képzése kapcsán.

21. fejezet: Regionális politika

Az intézményi struktúrák (igazgatási kapacitás) tekintetében Bulgária jó eredményeket ért el a különböző érintett szervekben a személyzetfelvételi tervek folyamatos végrehajtásával. Az EU-alapok adminisztrációjával foglalkozó köztisztviselőknek juttatott fizetésemelés megkönnyítette a képzett személyzet felvételét. A strukturális alapok hatékony végrehajtásának biztosítása érdekében képzést tartottak az idevágó kérdésekről.

Az ellenőrzés és az értékelés területén jó eredményeket értek el az irányítási és információs rendszer alap kísérleti rendszerének befejezésével. Kezdeti képzést indítottak és az összes végfelhasználó számára átfogó képzési programot dolgoztak ki. Számos irányító hatóságon belül értékelő egységeket állítottak fel. Ennek ellenére valamennyi szinten tovább kell erősíteni a kapacitásépítést, hogy biztosítani lehessen az uniós forrásoknak a közösségi vívmányok tiszteletben tartása melletti maradéktalan felhasználását. Emellett a projektkiválasztási eljárásokat és a végrehajtást részletesen figyelemmel kell kísérni.

22. fejezet: Környezetvédelem

Bulgária jó eredményeket ért el a nukleáris biztonság és a sugárvédelem területén. A Nukleáris Szabályozási Ügynökség személyzetének száma nőtt, és ma már vannak közöttük az orvosi sugárterheléssel kapcsolatos kérdésekkel foglalkozó szakértők is.

23. fejezet: Fogyasztó- és egészségvédelem

Ezen a téren jelentős haladás történt. A bolgár jognak a közösségi vívmányokhoz történő igazítása mind a biztonsághoz kapcsolódó , mind a biztonsághoz nem kapcsolódó területeken jelentősen fejlődött a fogyasztói hitelről szóló törvény elfogadásával és a fogyasztóvédelemről szóló törvény módosításával. Új másodlagos jogszabályokba foglalták a fogyasztói szervezetek támogatási mechanizmusát és a fogyasztóvédelmi bizottság alapszabályait. Törvénytervezet készült a fogyasztói pénzügyi szolgáltatások távértékesítéséről, de ezt a bolgár kormánynak még jóvá kell hagynia, a Parlamentnek pedig elfogadnia.

Mind az irányító, mind a végrehajtó szerveken belül megtörtént a pótlólagos személyzetfelvétel és képzés. Mindez a Fogyasztóvédelmi Bizottság (CCP) és a Koordinációs és Információs Tanács felállításával javította a piacfelügyelet . Ez utóbbi feladata a CCP és a másik három nagy piacfelügyeleti hatóság közötti együttműködés elősegítése. Az EU nem élelmiszeripari termékekre vonatkozó sürgősségi riasztórendszerében és az igazgatási nyomon követéssel végzett intenzív nyomozásokban való részvétel azt mutatja, hogy megfelelő a piacfelügyelet. A lezárt nyomozások 12%-a igazgatási intézkedést eredményezett, és nyolc esetben vontak vissza terméket a piacról.

A hatékony fogyasztói mozgalom kialakítása folytatódott azzal, hogy tizenegy bulgáriai fogyasztói szervezetnek juttattak pénzügyi forrásokat és az idevágó kérdésekben képzést tartottak személyzetüknek. Ezeket a nem kormányzati szervezeteket hivatalosan bevonták a piacfelügyeletbe a CCP-vel aláírt közös tevékenységi nyilatkozat óta. A fogyasztóvédelem céljai és mechanizmusairól tájékozató közkampány indult.

24. fejezet: Bel-és igazságügyi együttműködés

A menekültügy területén a menekültekkel foglalkozó ügynökség igazgatási kapacitását megfelelően megerősítették.

A polgári- és büntetőügyekben folytatott igazságügyi együttműködés területén ratifikálták a Nemzetközi Büntetőbíróság kiváltságairól és mentességeiről szóló megállapodást és az Európa Tanácsnak a terrorizmus megelőzéséről szóló egyezményét. Ami a büntetőjogi kérdésekben való nemzetközi igazságügyi együttműködésének minőségét illeti, 2006 júliusában elfogadták a vagyon vagy bizonyíték védelméről az EU-tagállamok által kibocsátott határozatok kibocsátásáról, elfogadásáról és végrehajtásáról szóló törvényt. Bulgária ezeken a területeken jó eredményeket ért el.

2.3.2. A további fejlődést igénylő területek

3. fejezet: A szolgáltatásnyújtás szabadsága

A biztosítás területén 2006 júniusában módosításokat fogadtak el a biztosításról szóló törvénykönyvhöz, amely kötelező viszontbiztosítási fedezetet ír elő, amelyet a garanciaalapnak kell jegyeznie.

Ugyanakkor sok érvénytelen rendszámú jármű közlekedik Bulgáriában. A garanciaalap viszontbiztosítási programját még nem hajtották végre. A fő kihívás továbbra is az Irodák Tanácsának égisze alatt a többoldalú megállapodás, valamint a kártérítési szervezetek és a garancialapok közötti megállapodás aláírása annak érdekében, hogy a bulgáriai járművek a kötelező felelősségbiztosításra (MTPL) irányuló határellenőrzések nélkül közlekedhessenek az EU területén, valamint a 4. gépjármű-biztosítási irányelv teljes körű alkalmazásának biztosítása. Következésképpen fennáll annak a veszélye, hogy a bulgáriai járművek határon történő MTPL-ellenőrzése kötelező lesz a csatlakozás után is, és a közúti balesetek áldozatainak kártérítését a kártérítési szervezetek nem vagy csak részben fogják biztosítani az irányelv 6. cikkének megfelelően.

A 2006 májusa óta elért fejlődésre építve Bulgária felkészülését a biztosítás területén a fennmaradó hónapokban folytatni kell.

A személyes adatok védelme tekintetében a bolgár szabályozást még nem igazították hozzá a közösségi vívmányokhoz . A személyes adatok védelméről szóló törvény módosításai még előkészületben vannak és az adatvédelmi bizottság kiegészítő személyzetének felvétele még nem fejeződött be. Meg kell oldani a regisztrációs és bejelentési rendszer költségvetési függetlenségének és működésének hiányosságait. Erősíteni kell a szabályok betartását és a panaszok kezelését, és a felügyeleti hatóság részéről hatékony fellépés szükséges a már rendelkezésre álló források felhasználásának és jogkörök alkalmazásának meghatározására.

4. fejezet: A tőke szabad mozgása

A pénzmosás területén fejlődés történt a pénzmosás elleni intézkedésekről szóló törvény módosításával, amely nagy részben a pénzmosás-elleni második EU-irányelv követelményeit tükrözi és a bolgár jogot a pénzmosás és a terrorizmus finanszírozásának megelőzésével foglalkozó Pénzügyi Akció Munkacsoport felülvizsgált ajánlásaihoz igazítja. Bulgáriának bizonyítania kell azonban, hogy képes kézzel fogható eredményeket felmutatni a pénzmosással kapcsolatos ügyek kinyomozásában és perbefogásában. ( 1.2 fejezetet is)

5. fejezet : Társasági jog

Fejlődött Bulgáriában a szellemi és ipari tulajdonjogok védelmének területe. 2006 júliusában módosították a szabadalmakról szóló törvényt, 2006 augusztusában pedig módosításokat fogadtak el a védjegyekről és a földrajzi eredetmegjelölésről szóló törvényhez és az ipari tervezésről szóló törvényhez. Figyelemfelkeltést szolgáló konferenciát szerveztek a Szellemi Tulajdon Világszervezete és az Európai Bizottság támogatásával májusban Rousse-ban. 2006 augusztusában nemzeti figyelemfelkeltő kampányt indítottak az elektronikus médiában. A szellemi és ipari tulajdonjogok védelmének tanácsa kétszer ülésezett. A szellemi és ipari tulajdonjogok védelmével foglalkozó ipari egyesületekkel is tartottak megbeszélést. A képzéseken résztvettek az érintett minisztériumok, a szabadalmi hivatal, az ügyészek, valamint a vámtisztek. A szellemi és ipari tulajdonjogokkal kapcsolatos bűnözés továbbra is veszélyt és komoly kihívást jelent Bulgária számára. Az országnak biztosítania kell, hogy a védett teljesítmények felhasználói, így a kábeltelevízó-szolgáltatók, teljesítik jogdíjfizetési kötelességüket.

A nemrég módosított bolgár szabadalmi törvény tekintetében aggodalmak merültek fel olyan módosításokkal kapcsolatban, amelyek a gyógyszerek ideiglenes védelmi rendszerének csökkentéséhez vezetnek . Ez néhány esetben korlátozta a szerzett jogokat.

7. fejezet: Mezőgazdaság

Ami a belső piac állategészségügyi ellenőrzési rendszerét illeti, Bulgáriának még be kell fejeznie a harmadik országokból behozott élő állatok és állati termékek ellenőrzésének infrastruktúráját (a határállomásokon működő állat-egészségügyi állomások) és eljárásait a hatékony belső piaci ellenőrzési rendszer kialakítása érdekében, valamint működőképes, az érintett háziállat-fajok azonosítását, regisztrációját és mozgásellenőrzését szolgáló valós idejű, online, többfelhasználós adatbázisokkal kell rendelkeznie (nyomon követhetőség) . Az állatbetegségek ellenőrzésére tett intézkedéseknek kell garantálniuk, hogy az országban nincs klasszikus sertéspestis. Végül, ami a közegészségügyet illeti, Bulgáriának a tejágazatban a tejipari létesítmények között megfelelő nyerstejelosztást kell biztosítania.

9. fejezet : Közlekedés

A légi közlekedés területén az Európai Repülésbiztonsági Ügynökség (EASA) és az Egyesült Légügyi Hatóság (JAA) közös vizsgálatai jelentős és tartós hiányosságokat tártak fel a Bolgár Polgári Repülési Hatóság igazgatási kapacitásában, melyek miatt nem tudja biztosítani a szükséges biztonsági felügyeletet, végrehajtani a légi alkalmasságra, az üzembentartásra és a légi személyzet engedélyezésére vonatkozó közösségi követelményeket és biztosítani a Független Államok Közösségében tervezett flotta ezen követelményeknek való megfelelését.

Ahhoz, hogy Bulgária megfeleljen az EU idevágó repülésbiztonsági szabályainak, kiigazító cselekvési tervet kell benyújtania és azt szigorú ütemterv alatt végre kell hajtania az EASA-val szoros együttműködésben és annak irányításával az összes biztonsági hiányosság felszámolása érdekében. Az EASA ezután egy másik vizsgálat keretében ellenőrizni fogja Bulgária csatlakozása előtt e terv végrehajtását.

10. fejezet: Adózás

A közvetlen adózás és a kölcsönös segítségnyújtás területén nem történt fejlődés, mivel a megfelelő jogi aktusokat még nem fogadta el a Parlament. Bulgáriának meg kell szüntetnie a beutazó turisták részére fenntartott vámmentes üzleteket.

13. fejezet: Szociálpolitika és foglalkoztatás

Ami a közegészségügyet illeti, előkészületben van a vérrel, a vérkészítményekkel, valamint a szövetekkel és sejtekkel kapcsolatos közösségi vívmányokhoz való jogi igazodás. A visszakövethetőségi követelményekre és a súlyos káros események és szövődmények bejelentésére vonatkozó EU-követelményeket átültették. Az érintett végrehajtó ügynökségek igazgatási kapacitását kis mértékben erősítették. A speciális intézetek jelenlegi hálózatának nyomozásait rendszeresen elvégezték, amelyeket szükség esetén igazgatási intézkedések és szankciók követtek.

Ami az egészségügyi szolgáltatásokhoz, a gyermekjóléti szolgáltatásokhoz, valamint az idős emberek és a fogyatékkal élők ellátásához való hozzáférését illeti, jelentős erőfeszítésekre van szükség annak biztosításához, hogy az intézményekben az életkörülmények javuljanak, az intézményesítés csökkenjen és hogy a Bulgária szellemi fogyatékkal kapcsolatos politikájának végrehajtására irányuló 2004–2012 közötti nemzeti cselekvési tervében meghatározott fellépések megvalósuljanak. A szociális párbeszéd területén ugyan volt némi fejlődés 2006 májusa óta, a kétoldalú párbeszédet azonban nem erősítették meg kellőképpen, és a további kapacitásépítés iránti igény kérdése továbbra is nyitott. A reprezentativitási kritériumokat valamennyi, a társadalmi partnereket átfogó szervezet esetében pártatlanul kell alkalmazni. A háromoldalú párbeszédben való részvételt korlátozni kell a szociális partnerek azon szervezeteire, amelyek szociális mandátummal rendelkeznek. Bulgáriának ezen a területen gyorsítania kell az előkészületeket.

A társadalmi integráció területén számos kérdést kell még rendezni. Bulgáriának folytatnia kell elemző munkáját, valamint a szegénységgel és a társadalmi kirekesztéssel kapcsolatos szociális statisztikák fejlesztését, összhangban a társadalmi integráció uniós mutatószámaival. Folytatni kell a sérülékeny társadalmi csoportok, különösen a romák helyzetének javítására irányuló, valamint az azok teljes társadalmi integrációját elősegítő erőfeszítéseket.

Bulgáriában némileg fejlődött a diszkrimináció elleni fellépés területe. Ugyanakkor a Diszkriminációellenes Bizottság igazgatási kapacitását meg kell erősíteni. A romák bolgár társadalomba történő egyenlő integrációját célzó keretprogram hatékony végrehajtását szolgáló erőfeszítések elégtelennek bizonyultak.

14. fejezet : Energia

A versenyképesség és a belső energiapiac tekintetében korlátozott fejlődés történt. A villamos energia és a gáz piacának teljes megnyitása folyamatban van, bár folyamatos erőfeszítések szükségesek a NEK és Bulgargas a villamosenergia- és gázszolgáltató társaságok szerkezetátalakításának befejezéséhez. Bulgáriának a csatlakozás időpontjára meg kell szüntetnie a jelenlegi export/import monopóliumokat, az energiatörvénynek megfelelően.

A nukleáris energia és a nukleáris biztonság területén némi fejlődés történt. A bolgár hatóságok megfelelő leszerelési stratégiát dolgoztak ki a Kozloduj Atomerőmű 1-4. blokkjának mihamarabbi bezárására és ezt követő leszerelésére tett kötelezettségvállalásaik teljesítése érdekében,

ugyanakkor a javasolt fellépések végrehajtásában folytatni kell az erőfeszítéseket. Véglegesíteni kell még a stratégia végrehajtásához szükséges működési és igazgatási fellépéseket, különösen a nukleáris hatóság hozzájárulását a leszereléshez és felszámoláshoz kellő előkészítő tevékenységeket lehetővé tevő engedélyváltozatáshoz az 1. és 2. blokkhoz, valamint a 3. és 4. blokkhoz a "zéró feszültség" engedély kiadását. Ehhez következetesen végre kell hajtani a felülvizsgált stratégiát, amely garantálja az erőmű mind a négy blokkjának visszafordíthatatlan bezárását.

15. fejezet : Iparpolitika

A privatizáció és a szerkezetátalakítás területén történt némi haladás. (Lásd a gazdaságról szóló fejezetet is) Ugyanakkor az acélipar szerkezetátalakításának tekintetében csekély fejlődés történt. Bulgária a szerkezetátalakítási időszak 2008-ig való meghosszabbítását kérte, 2008-ig kiterjesztette az állami támogatás visszakövetelésének lehetőségét, amennyiben a feltételek nem teljesülnek.

19. fejezet : Elektronikus hírközlés és az információs technológiák

Az elektronikus hírközlés és az információs technológiák területén maradtak még megoldatlan kulcskérdések. A 2002-es közösségi vívmányokat átültető új elsődleges jog elfogadása és az ezt követő másodlagos jog elkészítése még folyamatban van . Még nem tették meg az általános mobiltelefonálási árakra és hatékony költségszámláló rendszerek alkalmazására irányuló megfelelő szabályozási intézkedéseket. Ezek az intézkedések biztosítják az árral kapcsolatos kötelezettségek hitelességét és igazságosságát a kapcsolásban, a szétkapcsolásban, a hozzáférésben és a kiskereskedelmi hangos hívásszolgáltatásokban. Emellett a Nemzeti Szabályozó Hatóság számára erősített kapacitást és teljes függetlenséget kell nyújtani szabályozó feladatainak ellátásához. Bulgária előkészületei továbbra is elégtelenek ahhoz, hogy megfeleljen az EU szabályozási kereteinek a csatlakozás időpontjára.

21. fejezet : Regionális politika és a strukturális eszközök összehangolása

A programozás ütemterv szerint halad. Ugyanakkor tovább kell fejleszteni a jól előkészített projekteket tartalmazó projektadatbázis felállítását. Fennáll a veszélye annak, hogy Bulgária nem fog elégséges számú projektet kidolgozni a csatlakozás időpontjára, és ezért nem tudja majd teljes mértékben felvenni a strukturális alapok által biztosított pénzügyi juttatásokat.

Eredményeket kell még felmutatni a szabályos és hatékony pénzügyi irányítási és ellenőrzési rendszer felállítása és működtetése terén, különösen a belső ellenőrzési egységek tekintetében, amelyek munkájukat csak korlátozott mértékben végezték és nem érték el a megfelelő normát. A személyzetfelvétel és –képzés terén történt fejlődés, de a komplex felvételt és a képzési terveket még fejleszteni kell. Elkészültek az eljárási kézikönyvek tervezetei. Ezeket a kézikönyveket gyorsan véglegesíteni kell és az ezekkel kapcsolatos képzéseket meg kell tartani. Az eljárásokat tesztelni kell és a gyakorlatot be kell vezetni. Míg az előzetes ellenőrzést végző csoportokat minden irányító hatóságnál felállították, az idevágó közbeszerzési eljárások szabályos végrehajtását e tekintetben még bizonyítani kell.

22. fejezet: Környezetvédelem

Nem került sor speciális fellépésekre a környezetszennyezés integrált megelőzése és csökkentése (IPPC) és a NATURA 2000 területén tartandó figyelemfelkeltés és tudatosítás tekintetében a horizontális jogszabályok területén. A környezeti hatásvizsgálat mindenki számára hozzáférhető regiszterének létrehozásához pénzügyi forrásokat különítettek el. Ugyanakkor a regisztert még nem hozták létre.

A hulladékgazdálkodás tekintetében csekély fejlődést értek el a regionális szintű személyzetfelvételben. A hulladékártalmatlanító létesítmények integrált hálózatának kifejlesztésének nem szentelnek elég figyelmet.

A vízminőség tekintetében el kell még fogadni a vízről szóló törvény módosítását a vízről szóló uniós keretirányelvnek való teljes megfelelés céljából.

Bizonyos aggodalmak azonban továbbra is fennmaradtak.

Az igazgatási kapacitást tovább kell erősíteni a humánerőforrások, a laboratóriumok és a felszerelések tekintetében, különösen regionális szinten.

Fejlődés történt a környezetszennyezés integrált megelőzése és csökkentése ( IPPC), valamint a kockázatkezelés tekintetében. Az integrált engedélyek száma eddig összesen 108-ra emelkedett a 2007. október végére összesen kibocsátandó 230-ból. A többi létesítmény területén elindították az eljárásokat. Ugyanakkor a fennmaradó engedélyek kibocsátását és az összes engedély betartatását folytatni kell a folyamat időben történő lezárása érdekében.

A levegőminőség tekintetében az átültetés hátramaradt. Nagyobb erőfeszítés szükséges még ahhoz, hogy teljes mértékben átültessék a fennmaradó, levegőről szóló irányelveket (környezeti levegő, nemzeti kibocsátási küszöb, kibocsátási kvóták kereskedelme, a folyékony tüzelőanyagok kéntartalma).

Jelentős erőfeszítések szükségesek az e területeken hozott intézkedések végrehajtásának ütemterv szerinti végrehajtásához.

24. fejezet: Bel-és igazságügyi együttműködés

Haladás történt a schengeni vívmányok és az EU jövőbeli külső határainak kezelése tekintetében. Az integrált határellenőrzési stratégia és cselekvési terv végrehajtását követően 2006 májusában közös nyomozói csoportot vezényeltek a határzónába, és 2006 júniusában a vám- és határőrség tisztjeinek közös mobilizálható csoportja kezdte meg működését a határzónában. Jelenleg 13 ilyen csoport működik. 2006 júniusában Bulgária cselekvési tervet fogadott el arra, hogy az EU-csatlakozás után egy későbbi stádiumban csatlakozzon a SIS II-hez. Jó úton haladnak a schengeni térséghez való csatlakozás előkészületei, melyet az uniós tagállammá válást követően terveznek, de Bulgáriának a gyakorlatban is bizonyítania kell, hogy a felkészülés teljes mértékben a SIS II-re összpontosít, és nem a SIS I+-ra. A kiegészítő személyzet felvétele folytatódott: a 2006-ra előirányzott 200 pótlólagos határrendésztisztből 137-et felvettek. 2006 júliusában a leszovói határátkelőhelyen (a bolgár-török határon) kísérleti projektként bevezették az "egykasszás" elvet, de ezt ki kell még terjeszteni Bulgária határaira, hogy a határokon a korrupt gyakorlatok kockázatát csökkentsék. 2006 augusztusában a bolgár határrendészet és az Európai Unió Tagállamai Külső Határain Való Operatív Együttműködési Igazgatásért Felelős Európai Ügynökség (FRONTEX) együttműködési megállapodást írtak alá. Szintén augusztusban megállapodást írtak alá Romániával az államhatár-rendszerről, valamint a határokkal kapcsolatos kérdésekben való együttműködésről és kölcsönös segítségnyújtásról. A 2006 májusától szeptemberéig tartó időszakban 220 személyt tartóztattak le a bolgár államhatárnál, míg 499 személy belépését visszautasították a határátkelőhelyeken.

Bulgária határai továbbra is nagyon sebezhetők az ember- és árucsempészet szempontjából, és a modern felszerelésekbe történő beruházásokat, valamint a személyzet megfelelő képzését folytatni kell a magas szintű ellenőrzés biztosítása érdekében.

A kábítószer elleni küzdelem területén a Kábítószer és Kábítószerfüggőség Európai Megfigyelőközpont keretében működő Nemzeti Tájékoztatási Központ igazgatási kapacitását nem erősítették meg. Bulgária továbbra is a kábítószercsempészet fő tranzitországa. A kábítószer elleni intézkedések hatékony végrehajtása továbbra is kihívás. 2006 májusa óta közel 180 kg heroint, 30 kg hasist, több mint 200 kg amfetamint és kisebb mennyiségű marihuánát, ecstasy-t és kokaint foglaltak le a bolgár határokon.

Az adatvédelemről lásd 3. fejezet.

28. fejezet: Pénzügyi ellenőrzés

Az EU pénzügyi érdekeinek védelme tekintetében a csalás elleni küzdelem terén megfigyelhető némi haladás. A csalás elleni stratégiát és cselekvési tervét fejlesztették, és az intézkedéseket mára végrehajtották a gyakorlatban is. Júliusban az AFCOS-on belül új központi egységet hoztak létre a megfelelő nemzeti szervek koordinálási kapacitásának, a csalás elleni küzdelemben az OLAF-fal való együttműködésnek és az EU pénzügyi érdekeinek védelmének erősítésére. A központi egység megfelelő működése és a megfelelő nemzeti szervekkel a struktúrában való teljes együttműködés most már biztosítja az EU pénzügyi érdekeinek megfelelő védelmét.

3. A KÖZÖSSÉGI VÍVMÁNYOK BOLGÁR NYELVRE TÖRTÉNő LEFORDÍTÁSA

Bulgáriának még a közösségi vívmányok mintegy 1,4 %-át (körülbelül 1 360 oldalt) kell lefordítania és mintegy 16 %-át (körülbelül 15 000 oldalt) kell lektorálnia. Figyelembe véve a fordítások elkészítésének más szakaszaiban tapasztalható helyzetet (a szövegek javítása, korrektúra és az intézmény jogi lektorai általi véglegesítés), megállapítható, hogy a teljes oldalszámnak (azaz körülbelül 48 000 oldalnak) mintegy 51%-a nem készült még el a Hivatalos Lap különkiadásához, amelyet a csatlakozás napjától kell közzétenni.

A másodlagos jogalkotás jogbiztonságának biztosítása érdekében kiemelt fontossággal bír, hogy a közösségi vívmányok a csatlakozást megelőzően teljes egészében fordításra és lektorálásra kerüljenek. A Bizottság felkérte Bulgáriát e cél elérésére irányuló erőfeszítéseinek fokozására.

ORSZÁGMELLÉKLET – ROMÁNIA

1. A MÁJUSI JELENTÉS KÖVETKEZTETÉSEIBEN KIEMELT, TOVÁBBI INTÉZKEDÉST IGÉNYLő TÉMÁK

1.1. Politikai kritériumok

Igazságszolgáltatási rendszer

További haladás történt az igazságszolgáltatási rendszer reformjának területén. Az igazságszolgáltatási rendszer reformjára vonatkozó nemzeti stratégia és cselekvési terv végrehajtása folytatódott. 2006 májusában elfogadták a jogi közvetítésről szóló törvényt, amely alternatív vitarendezési rendszert hoz létre. A törvény végrehajtásának felügyeletére közvetítő tanácsot hoznak létre. Az Igazságügyminisztérium, a Legfelsőbb Bírói Tanács, gyakorló bírák és ügyészek, ügyvédek és külföldi szakértők megkezdték a polgári törvénykönyv és a büntetőtörvénykönyv, valamint a két kapcsolódó eljárási törvénykönyv alapvető felülvizsgálatát. Várhatóan 2007 harmadik negyedévére készül el. A Legfelsőbb Bíróság polgári kollégiuma előtt álló függő ügyek száma a 2006. február végi 6 126-ról szeptemberre 5 160-ra csökkent.

2006. júliusában lemondott Románia főügyésze, valamint a román hírszerző szolgálat, a kémelhárító szolgálat és a belügyminisztérium hírszerző és belbiztonsági igazgatóságának vezetői, miután egy terrorizmussal kapcsolatos bírósági eljárás terheltje elmenekült az országból. Az igazságügyi nyomozók előzetes nyomozásba kezdtek az érintett ügyészek és bírák tevékenységével kapcsolatban.

A Legfelsőbb Bírói Tanács megkezdte a bíróságok által tárgyalt ügyek különböző típusainak összetettség szerinti rangsorolását, valamint az azokra fordított átlagos idő mérését annak érdekében, hogy segítse a bíróságokat az igazságügyi rendszer rendelkezésére álló humán erőforrás hatékonyabb kezelésében. 17 bíróságon kísérleti projektet indítottak útjára, amelynek keretében a bírák tehermentesítése érdekében a törvényszéki írnokok további olyan adminisztratív feladatokat vesznek át, amelyeket jelenleg a bírák látnak el. Júniusban a Legfelsőbb Bírói Tanács a bírák fegyelmi szankcionálására vonatkozó jogszabályok tökéletesítésére tett javaslatot. A cél annak biztosítása, hogy azon bírák, akik ellen vizsgálat folyik, korai nyugdíjaztatással ne bújhassanak ki a szankciók alól, továbbá hogy a Legfelsőbb Bírói Tanács hivatalból történő eltávolításukra vonatkozó kezdeti határozatát követően ne folytathassák az ítélkezést.

A Legfelsőbb Bírói Tanács cselekvési terve az ütemterv szerint kerül végrehajtásra. Az alábbi intézkedéseket hozták: először is, belső szabályokat fogadtak el, amelyek megakadályozzák, hogy a Tanács tagjai saját bíróságukat vagy ügyészségüket érintő fegyelmi ügyekben szavazzanak; másodszor, lépéseket tettek a törvény következetesebb értelmezése és alkalmazása érdekében; harmadszor, objektívabb kritériumokat határoztak meg a bírák és ügyészek előmeneteléhez; és végül negyedszer, új, objektív kritériumokat dolgoztak ki a nyomozási osztály személyzetének felvételéhez, illetve három új igazságügyi nyomozó kiválasztása során alkalmazták is azokat.

2006 májusában a parlament megerősítette a 25 bíróság felújításáról szóló szerződést. A bukaresti Igazságügyi Palotát augusztusban újból megnyitották, jelenleg ott székel a Bukaresti Fellebbviteli Bíróság és egy helyi bíróság. Folytatódott az igazságügyi rendszer korszerű információtechnológiai és kommunikációs berendezésekkel történő felszerelése, és 2006 júliusára valamennyi bíróságot összekapcsolták egy biztonságos hálózat segítségével. E hálózat valamennyi ügyészségi iroda összekapcsolásával történő kibővítése folyamatban van. Az ügydokumentációs és -kezelési rendszerszoftver a 237 román bíróság közül 152-ben, a 235 román ügyészi hivatal közül pedig 40-ben működik. A bíróságok 82%-ában, valamint az ügyészi irodák 90%-ában helyi hálózatokat (LAN) hoztak létre. 2006 júliusa óta valamennyi bíróság és ügyészi hivatal online hozzáféréssel rendelkezik a jogszabályokhoz és az ítélkezési gyakorlathoz.

Bizonyos aggodalmak azonban továbbra is fennmaradtak.

Az országban nem mindenhol biztosított még minden bírói szinten a jog következetes értelmezése és alkalmazása. A Legfelsőbb Bírói Tanács tizennégy választott tagja közül öt esetében továbbra is felmerülhet az összeférhetetlenség nyomozási kérdésekben, mivel vezető pozíciót töltenek be bíróságokon vagy ügyészi irodákban. A jelenlegi nyomozók túlnyomó többsége esetében az objektivitás nem elegendő mértékben biztosított. Az új eljárásnak megfelelően, az üres posztok számának cs